GBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Greek Hiligaynon Hungarian Igbo Italian Korean Lithuanian Malagasy Myanmar Polish Portuguese Romanian Sepedi Sesotho (Lesotho) Setswana Slovak Slovenian Swahili Tsonga Turkish Ukrainian\nƑE ALAFA geɖewoe nye esia la, nu siwo dzi woŋlɔa ŋu ɖo la mebɔ abe ale si wòle egbea ene o. Wote ŋu tutua alo ƒlɔa nuŋɔŋlɔ siwo wosusu be megahiã o la ɖa le lãgbalẽ alo nu bubu siwo dzi woŋlɔ nu ɖo la dzi hegbugbɔ ŋlɔa nu bubuwo ɖe wo dzi. Wotutu Biblia me nya aɖewo gɔ̃ hã ɖa le lãgbalẽ zɔzrɔ̃ewo dzi heŋlɔ nu bubuwo ɖe wo dzi.\nAgbalẽ siawo si dzi wotutu Biblia me nyawo ɖa le heŋlɔ nu bubu ɖe wo dzi la dometɔ vevi ɖekae nye Codex Ephraemi Syri. Codex (alo asinuŋɔŋlɔgbalẽ) sia le vevie ŋutɔ, elabena Kristotɔwo ƒe Hela Ŋɔŋlɔawo ƒe akpa aɖewo siwo nye xoxoetɔ kekeake siwo li dometɔ ɖeka lae nɔ edzi. Eya ta enye nu siwo aɖo kpe Mawu ƒe Nya la ƒe akpa sia ƒe nyateƒenyenye dzi la dometɔ vevi ɖeka.\nƑe alafa 12 M.Ŋ. mee wotutu Ŋɔŋlɔawo ƒe akpa si nɔ ƒe alafa atɔ̃lia me asinuŋɔŋlɔgbalẽ sia dzi gbã la ɖa hegbugbɔ ŋlɔ Siriatɔ agbalẽnyalagã Ephraem ƒe mawunya 38 siwo gɔme woɖe ɖe Helagbe me la ɖe edzi. Le ƒe alafa 17 lia ƒe nuwuwu la, asinuŋɔŋlɔŋutinunyalawo va de dzesi Biblia me nya siwo wotutu ɖa hafi ŋlɔ nya bubuwo ɖe edzi la dometɔ aɖewo zi gbãtɔ. Ƒe ʋɛ aɖewo megbe la, wowɔ ŋgɔyiyi geɖe le agbagbadzedze be yewoaxlẽ nuŋlɔɖi gbãtɔ si nɔ asinuŋɔŋlɔgbalẽa dzi la me. Gake ale si nuŋlɔtsi gbãtɔ si wotutu ɖa megale dzedzem nyuie o, ale si agbalẽa ƒe axa geɖewo zu belibeli, kple ale si woŋlɔ nuŋlɔɖi evelia ɖe gbãtɔa dzii la wɔe be nuŋlɔɖi gbãtɔa katã kpɔkpɔ axlẽ sesẽ ŋutɔ. Wosisi atike hamehamewo ɖe asinuŋɔŋlɔgbalẽa dzi bene Biblia me nya siwo nɔ edzi gbã la nadze, gake gbeɖegbeɖea koe. Eya ta agbalẽnyalagã geɖewo ƒo nya ta be manya wɔ be woake ɖe nuŋlɔɖi siwo wotutu ɖa le edzi la katã ŋu o.\nLe ƒe 1840-awo ƒe gɔmedzedze lɔƒo me la, Germanytɔ gbeŋutinunyala bibi Konstantin von Tischendorf ɖoe eɖokui dzi be yeadze agbagba axlẽ nuŋlɔɖi gbãtɔ si nɔ asinuŋɔŋlɔgbalẽa dzi. Ete ŋu xlẽ wo katã le ƒe eve me. Nu kae kpe ɖe eŋu wòte ŋu xlẽe, togbɔ be ame siwo tee kpɔ do ŋgɔ ya mete ŋui o hã?\nTischendorf bi ɖe Hela nuŋɔŋlɔ siwo wotsɔ ŋɔŋlɔdzesi gãwo ŋlɔnae la gɔme sese me ŋutɔ. * Eƒe ŋkuwo te ŋu kpɔa nu nyuie ŋutɔ, eye ɖeko wòtsɔ lãgbalẽ si dzi woŋlɔ nuawo ɖo la do ɖe dzi le kekeli nu ko te ŋu xlẽ nuŋlɔɖi gbãtɔ si nɔ edzi. Egbea la, nukpɔmɔ̃ deŋgɔwo kple keklẽŋusẽ tɔxɛwoe agbalẽnyalagãwo zãna tsɔ wɔa nu sia tɔgbi.\nTischendorf gbugbɔ ŋlɔ nuŋlɔɖi gbãtɔ si wòte ŋu xlẽ le Codex Ephraemi la dzi la hetae le ƒe 1843 kple ƒe 1845 me. Esia na wòxɔ ŋkɔ abe Helatɔwo ƒe blemanuŋɔŋlɔwo ŋuti nunyalagã ene.\nCodex Ephraemi la ƒe didime nye sentimeta 31, eye eƒe kekeme nye sentimeta 23, eye eyae nye asinuŋɔŋlɔgbalẽ siwo ƒe axawo dzi woŋlɔ nu ɖo le agbaka ɖeka ko me la dometɔ xoxoetɔ kekeake. Le eƒe agbalẽ ɖeɖe 209 siwo ŋu woke ɖo dome la, Kristotɔwo ƒe Hela Ŋɔŋlɔawo ƒe agbalẽwoe le wo dometɔ 145 sɔŋ dzi, negbe Tesalonikatɔwo evelia kple Yohanes evelia koe mele eme o. Hebri Ŋɔŋlɔawo ƒe akpa aɖewo siwo gɔme woɖe ɖe Helagbe me lae le eƒe akpa susɔeawo.\nEgbea la, France Dukɔa ƒe Agbalẽdzraɖoƒe si le Paris ye woda asinuŋɔŋlɔgbalẽ sia ɖo. Womenya afi si tututu woŋlɔe le o, togbɔ be Tischendorf bui be anye Egypt ye hã. Agbalẽnyalagãwo bua Codex Ephraemi la be enye Helagbe me Biblia vevi ene siwo me nyawo wotsɔ ŋɔŋlɔdzesi gãwo ŋlɔ la dometɔ ɖeka, eye susɔeawoe nye Sinaitic, Alexandrine, kple Vatican 1209, siwo katã nye asinuŋɔŋlɔgbalẽ siwo woŋlɔ le ƒe alafa enelia kple atɔ̃lia M.Ŋ. me.\nWokpɔ gbedeasi siwo le Ŋɔŋlɔ Kɔkɔeawo me la ta na mí le mɔ wɔnuku vovovowo nu, abe ale si kpɔɖeŋu si me míedzro fifia ɖee fia ene. Togbɔ be le go sia me la, ame aɖe si mekpɔ vevienyenye si le Biblia me nuŋlɔɖi siawo ŋu o la tutu wo ɖa hã la, wote ŋu gava ke ɖe wo ŋu. Esia na míegakpɔ kakaɖedzi si gbegbe le apostolo Petro ƒe nya siawo ŋu be: ‘Yehowa ƒe nya nɔa anyi tegbee.’—1 Petro 1:25.\n^ mm. 6 Wonya Tischendorf nyuie be eyae ke ɖe Hebri Ŋɔŋlɔawo, siwo gɔme woɖe ɖe Helagbe me, si nye xoxoetɔwo kekeake siwo ŋu woke ɖo dometɔ ɖeka, la ŋu le St. Catherine ƒe subɔsubɔsaɖagaxɔ si le Sinai toa ƒe agu nu la me. Asinuŋɔŋlɔgbalẽ mae woyɔna be Codex Sinaiticus.\n[Nuwo ƒe nɔnɔme/Nɔnɔmetata si le axa 16]\nCodex Ephraemi Syri la, si nye asinuŋɔŋlɔgbalẽ vevi si dzi Tischendorf (1815-1874) te ŋu xlẽ Ŋɔŋlɔawo me nya siwo wotutu ɖa la le\nŊƆŊLƆAWO ME NYA SIWO NƆ EDZI GBÃ\nHELAGBE ME MAWUNYA SI WOVA ŊLƆ ÐE EDZI\nCodex Sinaiticus, si ŋu woke ɖo le St. Catherine ƒe Subɔsubɔsaɖagaxɔ


Yeremia 40 - Holy Bible [Ewe Bible 1913] - (Yer 40)\n40:1 40:2 40:3 40:4 40:5 40:6 40:7 40:8 40:9 40:10 40:11 40:12 40:13 40:14 40:15 40:16\nYehowa ƒe gbe va na Yeremya, esime fia ŋu srafowo ƒe amegã Nebuzaradan ɖee tso Yerusalem kple Yuda ƒe aboyome, siwo wokplɔ yina Babel la dome; eɖe ga le eŋu, eye wòɖe asi le eŋu le Rama la.\nEye fia ŋu srafowo ƒe amegã na wokplɔ Yeremya vɛ, eye wògblɔ ne bena: Yehowa, wò Mawu, gblɔ dzɔgbevɔ̃e sia ɖe teƒe sia ŋu.\nYehowa na wòva me, eye wòwɔ abe alesi wògblɔ ene, elabena miewɔ nuvɔ̃ ɖe Yehowa ŋu, eye mieɖo to eƒe gbe o, eyata nusia dzɔ ɖe mia dzi ɖo.\nAzɔ kpɔ ɖa, meɖe ga le wò alɔ ŋu egbe; ne edze ŋuwò nèbe, yeayi Babel kplim la, va miyi, eye nye ŋku anɔ ŋuwò; ke ne medze ŋuwò be, nayi Babel kplim o la, ekema nɔ anyi; kpɔ ɖa, anyigba blibo la le ŋkuwò me, afisi nyo ŋuwò nebe, yeayi la, yi gama.\nKe esi tɔtrɔ mele lãme sẽm nɛ o la, egblɔ nɛ bena: Gbugbɔ yi Gedalya, Safan vi Axikam ƒe vi, amesi Babel-fia tsɔ ɖo Yuda-duwo nu la gbɔ, eye nanɔ egbɔ le dukɔ la dome, alo yi afisiafi, si dze ŋuwò nèbe, yeayi. Eye fia ŋu srafowo ƒe amegã la tsɔ mɔ dzi nuɖuɖu kple nunana nɛ, eye wòdo mɔe wòdzo.\nAle Yeremya va Gedalya, Axikam vi la gbɔ le Mizpa, eye wònɔ dukɔ, si kpɔtɔ ɖe anyigba dzi la dome.\nEsi aʋafia, siwo katã ga le aʋagbe me kple woƒe aʋawɔlawo la, se be, Babel-fia tsɔ Gedalya, Axikam vi, ɖo anyigba la nu, eye wotsɔ ŋutsuwo, nyɔnuwo kple ɖeviwo kple anyigba dzi ame dahe, siwo womekplɔ yi Babel o la, de esi me la,\nwoawo kple woƒe amehawo va Gedalya gbɔ le Mizpa: Ismael, Netanya vi, Yoxanan kple Yonatan, Kareax viwo, Seraya, Tanxumet vi, kple Netofatitɔ Efai viwo kpakple Yezanya, Maaxatitɔ la vi.\nEye Gedalya, Safan vi Axikam ƒe vi, ka atam na wo kple woƒe amehawo gblɔ bena: Kaldeatɔwo subɔsubɔ megadzi ŋɔ na mi o; mitsi anyigba la dzi, eye misubɔ Babel-fia, ekema eme anyo na mi.\nKe nye la manɔ Mizpa, ne matsi tre de Kaldeatɔ, siwo ava mía gbɔ la ŋku me. Miawo la miƒo wein, kutsetse kple ami nu ƒu tsɔ ɖe miaƒe nuwo me, eye minɔ miaƒe du, siwo miexɔ la me.\nEye Yudatɔ, siwo katã le Moab kple Amonitɔwo dome kple Edom kpakple anyigba katã dzi la hã se be, Babel-fia susɔ amewo ɖe Yuda, eye wotsɔ Gedalya, Safan vi Axikam ƒe vi, ɖo wo nu.\nTete Yudatɔwo katã trɔ gbɔ tso teƒe, siwo katã wokaka hlẽ ɖo la, heva Yuda-nyigba dzi le Gedalya gbɔ le Mizpa, eye woƒo wein kple kutsetse nu ƒu kpaŋkpaŋ.\nEye Yoxanan, Kareax vi, kple aʋafia, siwo katã nɔ aʋagbe me la, va Gedalya gbɔ le Mizpa\nhegblɔ nɛ bena: Mènyae be, ɖe Amonitɔwo ƒe fia Baalis dɔ Ismael, Netanya vi la ɖa be, woawu wò oa? Ke Gedalya, Axikam vi la, mexɔ wo dzi se o.\nEye Yoxanan, Kareax vi la, gblɔ na Gedalya le adza me le Mizpa bena: Mayi, ne maɖawu Ismael, Netanya vi la, eye amea ɖeke manyae o. Nukaŋuti woawu wò, ne Yudatɔ, siwo katã ƒo ƒu ɖe ŋuwò la, naka ahlẽ, eye Yuda ƒe ame susɔeawo natsrɔ̃?\nGedalya, Axikam vi la, ɖo ŋu na Yoxanan, Kareax vi bena: Megawɔ nusia o, elabena alakpa dam nèle ɖe Ismael si.


Ðasefo Siwo Le Xexea Me Godoo La To Mɔnu Yeyewo Dzi Yi Edzi Le Gbeƒã Ðem Esime Coronavirus Dɔvɔ̃a Le Nu Gblẽm\nGBE BUBU Afrikaans Albanian Amharic Argentina Tokunɔgbe Armenian Azerbaijani Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chitumbuka Colombia Tokunɔgbe Croatian Czech Danish Dutch Ecuador Tokunɔgbe Estonian Eŋlisi Eʋegbe Fijian Finland Tokunɔgbe Finnish Franse Georgian German Germany Tokunɔgbe Ghana Tokunɔgbe Greek Hebrew Hiligaynon Hungarian Iban Iloko Indonesian Italian Japanese Kabuverdianu Karen (S'gaw) Kikongo ya Leta Kinande Kinyarwanda Kirghiz Kituba Kongo Korea Tokunɔgbe Korean Lari Lendu Lingala Lithuanian Madagascar Tokunɔgbe Malagasy Malay Mashi Mongolian Myanmar Norwegian Oromo Pangasinan Persian Peru Tokunɔgbe Poland Tokunɔgbe Polish Portuguese Portuguese (Portugal) Romanian Russia Tokunɔgbe Russian Serbian Serbian (Roman) Slovak Slovenian Spain Tokunɔgbe Spanish Swahili Swedish Tagalog Thai Turkish Ukrainian Urhobo Uzbek Uzbek (Roman) Vietnamese Xhosa\nMía nɔviŋutsu aɖe si le Italy la le Biblia srɔ̃m kple ame aɖe\nCoronavirus dɔvɔ̃ si wogayɔna be (COVID-19) la na nu geɖe trɔ le Yehowa Ðasefo miliɔn geɖewo ƒe agbe me, eye dziɖuɖuwo na mɔfiamewo siwo awɔe be dɔvɔ̃a nagakaka o. Eya ta Ðasefowo dzea agbagba be yewoawɔ ɖe dziɖuɖuwo ƒe mɔfiamewo dzi evɔ le ɣeyiɣi ma ke me la, yewoayi edzi awɔ yewoƒe subɔsubɔdɔa. Le dukɔ siwo me dɔvɔ̃ sia kaka le wu me la, mía nɔviŋutsu kple nɔvinyɔnuwo dze agbagba to mɔ vovovowo dzi yi edzi le gbeƒãɖeɖedɔa wɔm.\nNɔviŋutsu aɖe si le Pisa le Italy, gblɔ be: “Gbeƒãɖeɖedɔa le edzi yim nyuie ale gbegbe! Esi ame geɖewo va le aƒe me fifia ta la, nye kple srɔ̃nye míedi amewo ƒe kaƒodzesiwo le míaƒe fon dzi eye míewɔa ɖoɖo yɔa wo to videokadodowo dzi. Míele Biblia nusɔsrɔ̃ kple tɔtrɔyi geɖewo wɔm, eye wo dometɔ aɖewo nye ame yeyewo alo ame siwo míeƒo nu kplii kpɔ. Míezã gaƒoƒo geɖewo tsɔ dzro Biblia me kpli wo, eye nu nyuiwo le dodom tso eme.”\nLe South Korea la, dɔvɔ̃a wɔe be gbeƒãɖela geɖewo va le jw.org nyatakakadzraɖoƒea kple JW Library dɔwɔnua zãm geɖe wu. Le kpɔɖeŋu me, gbe ɖeka esi nɔviŋutsu aɖe li ko la, eƒe Biblia nusrɔ̃vi si dzudzɔ nusɔsrɔ̃ ƒe etɔ̃ sɔŋ ye nye ema la ɖo text message ɖee. Biblia nusrɔ̃via gblɔ be ale si dɔvɔ̃ sia le nu gblẽm la wɔe be yeva nɔ ŋugble dem le ŋkeke mamlɛawo ƒe dzesia ŋu. Nɔviŋutsua ɖo nyati siwo ku ɖe ŋkeke mamlɛawo ŋu siwo le JW Library dɔwɔnua dzi ƒe link ɖe Biblia nusrɔ̃via to text message dzi. Nɔviŋutsua gblɔ be “dɔvɔ̃ sia si nye kpeɖodzi be míele ŋkeke mamlɛawo me la wɔe be ame geɖe va di be yewoanya Mawu eye wodi be yewoasrɔ̃ Biblia. Esia wɔ dɔ ɖe ame dzi ŋutɔ.”\nNyatakaka geɖe siwo míexɔ tso alɔdzedɔwɔƒe siwo le xexea me godoo la ɖee fia be mía nɔviwo dea asixɔxɔ woƒe subɔsubɔdɔa ŋu ŋutɔ. Edzɔ dzi na mí ŋutɔ be míakpɔ ale si wole “nunya vavãtɔ” ŋu dɔ wɔm be yewoayi edzi agblɔ nya nyuia na amewo.—Mika 6:9.\nNutome sue dzikpɔla aɖe le kpekpe hena gbeadziyiyi dzi kpɔm le Puerto Rico\nNɔvinyɔnu mɔɖela aɖewo siwo le Germany la tsiã ka kple wo nɔewo to videokadodo dzi hele lɛtawo ŋlɔm\nNɔvinyɔnu aɖe si le South Korea la le Biblia srɔ̃m kple ame aɖe\nAtsu kple asi aɖe si le France la le Biblia nusɔsrɔ̃ wɔm to telefon dzi\nNɔvinyɔnu aɖe kple via siwo le Hawaii la le lɛta ŋlɔm\nƉoe Ɖe Amewo Ɖoe Ɖe Amewo Ðasefo Siwo Le Xexea Me Godoo La To Mɔnu Yeyewo Dzi Yi Edzi Le Gbeƒã Ðem Esime Coronavirus Dɔvɔ̃a Le Nu Gblẽm


4 Mose 27 | Biblia Le Internet Dzi | Xexe Yeye Gɔmeɖeɖe\nZelofehad vinyɔnuwo (1-11)\nWotia Yosua be wòaxɔ ɖe Mose teƒe (12-23)\n27 Eye Zelofehad,+ ame si nye Hefer vi, Gilead vi, Makir vi, Manase vi, tso Yosef vi Manase ƒe ƒomea me la, ƒe vinyɔnuwo va. Vianyɔnuawo ƒe ŋkɔwoe nye Mahla, Noa, Hogla, Milka kple Tirza. 2 Wova tɔ ɖe Mose, nunɔla Eleazar, tatɔawo,+ kple ha blibo la ŋkume le takpegbadɔa nu gblɔ be: 3 “Mía fofo ku le gbea dzi, eye menɔ Kora+ kple eƒe ha si tso ɖe Yehowa ŋu la dome o, ke eya ŋutɔ ƒe nu vɔ̃ tae wòku ɖo, evɔ viŋutsu aɖeke mele esi o. 4 Nu ka tae mía fofo ƒe ŋkɔ abu le eƒe ƒomea me le esi viŋutsu aɖeke mele esi o ta? Míeɖe kuku, na anyigba mí ɖe mía fofo nɔviŋutsuwo dome.” 5 Ale Mose tsɔ woƒe nya la ɖo Yehowa ŋkume.+ 6 Eye Yehowa gblɔ na Mose be: 7 “Zelofehad vinyɔnuwo ƒe nya la le eme. Eya ta na domenyinu wo ɖe wo fofo nɔviŋutsuwo dome, eye nàna wo fofo ƒe domenyinu la nayi ɖe wo si me.+ 8 Gblɔ na Israel-viwo be, ‘Ne ŋutsu aɖe ku, evɔ viŋutsu aɖeke mele esi o la, ekema vianyɔnu nanyi eƒe dome. 9 Eye ne vinyɔnu aɖeke mele esi o la, ekema nɔviaŋutsuwo nanyi eƒe dome. 10 Eye ne nɔviŋutsu aɖeke mele esi o la, ekema fofoa nɔviŋutsuwo nanyi eƒe dome. 11 Eye ne nɔviŋutsu aɖeke mele fofoa si o la, ekema ame si nye eƒe ƒometɔ kplikplikpli nanyi eƒe dome. Esia nanye se kple ɖoɖo na Israel-viwo, abe ale si tututu Yehowa de se na Mose ene.’” 12 Emegbe Yehowa gblɔ na Mose be: “Lia Abarim+ to sia, ne nàkpɔ anyigba si matsɔ ana Israel-viwo la ɖa.+ 13 Ne èkpɔe vɔ la, ekema woatsɔ wò hã akpe ɖe tɔgbuiwòwo ŋu,*+ abe ale si ko wotsɔ nɔviwò Aron kpe ɖe wo ŋu ene,+ 14 elabena esime ha la wɔ dzre kplim le Zin gbedzi la, miewɔ ɖe nye se dzi hekɔ ŋunye le wo ŋkume esime mena tsi wo o.+ Esiae nye Meriba+ tsi le Kades+ le Zin gbedzi.”+ 15 Eye Mose gblɔ na Yehowa be: 16 “Yehowa, Mawu si naa agbegbɔgbɔ amewo* katã la, natia ame aɖe aɖo ha la nu, 17 ame si anɔ wo ŋgɔ ayi kpli wo agagbɔ kpli wo, ame si akplɔ wo adoe agakplɔ wo agbɔe, ne Yehowa ƒe ha la naganɔ abe alẽ siwo nu kplɔla mele o ene o.” 18 Eye Yehowa gblɔ na Mose be: “Kplɔ Yosua, Nun viŋutsu si me gbɔgbɔ nyui aɖe le la, nàtsɔ wò asi aɖo edzi.+ 19 Eye nàna wòatɔ ɖe nunɔla Eleazar kple ha blibo la ŋkume, eye nàɖoe kplɔlae.+ 20 Eye nàna wò ŋusẽ* la ƒe ɖee,+ ne Israel ƒe ha blibo la katã naɖo toe.+ 21 Nunɔla Eleazar ŋkumee wòatɔ ɖo ne wòatsɔ Urim+ la abia nu nɛ le Yehowa ŋkume atsɔ akpɔ nya gbɔe. Eƒe gbeɖeɖe nue eya kple Israel ƒe ha blibo la ado go le, eye eƒe gbeɖeɖe nue woatrɔ agbɔ le.” 22 Eya ta Mose wɔ abe ale si tututu Yehowa de se nɛ ene. Eye wòkplɔ Yosua va nunɔla Eleazar kple ha blibo la ŋkume, 23 eye wòtsɔ eƒe asi ɖo edzi heɖoe kplɔlae,+ abe ale si tututu Yehowa gblɔ na Mose ene.+\n^ Egɔmeɖeɖe tẽe, “naa agbegbɔgbɔ ŋutilãwo.”


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hungarian Indonesian Italian Japanese Korean Latvian Lithuanian Malagasy Malayalam Myanmar Norwegian Polish Portuguese Punjabi Romanian Russian Setswana Sinhala Slovak Slovenian Spanish Swahili Swedish Tagalog Thai Turkish Ukrainian\n▪ Maria Cino, si nye Amerikatɔwo Ƒe Ʋuɖonyawo Dzikpɔla teƒenɔla, gblɔ be: “Ahamumu atsɔ ku ʋui ye nye nu vlo wɔwɔ si hea afɔku vanɛ wu. Ame siwo katã ku le ʋufɔku me le United States, le ƒe 2005 me, la dometɔ 39 le alafa ɖe sia ɖe me tso aha muame zazã atsɔ ku ʋui gbɔ.—UNITED STATES ƲUÐONYAWO DZIKPƆDƆWƆƑE.\n▪ Kilometa ɖeka togodoo ɖe sia ɖe le atsiaƒu dzi yɔ fũu kple gbeɖuɖɔ siwo nye aŋenu kakɛ 18,000 sɔŋ le míaƒe ɣeyiɣi siawo me.—DUKƆ ƑOƑUAWO ƑE NUTOMEDEDIENƆNƆ GBƆKPƆHA.\n▪ “Dɔwɔla siwo le United States la zãa gaƒoƒo miliɔn 500 ƒe sia ƒe tsɔ nɔa kɔmpiuta dzi fefewo fem le dɔwɔɣi, si na dɔwɔƒewo ƒe viɖe dɔlar biliɔn 10 sɔŋ ŋena ɖe eme.” Ɣeyiɣi si dɔwɔlaawo “zãna tsɔ nɔa woawo ŋutɔwo ƒe numekukuwo wɔm le Internet dzi” le dɔwɔɣi mekpe ɖe gaƒoƒo ma ŋu o.—DƆDZIKPƆNYAWO ƑE INTERNET DZI NYATAKAKADZRAÐOƑE.\nŊutasesẽ Le Ðeviwo Ŋu\nXexea Me Ƒe Lãmesẽ Habɔbɔ ka nya ta be: “Ðevi geɖe bua ŋutasẽnuwɔna be enye agbemenudzɔdzɔ siwo yia edzi ɖaa, siwo teƒe yewokpɔna gbe sia gbe la, dometɔ ɖeka.” Dukɔ Ƒoƒuawo Ƒe Dɔdzikpɔlagã gblɔ le nyitsɔ laa ƒe nyatakaka aɖe me be, “ale si amewuwu va bɔ wɔe be wowu ɖevi siwo ade 53,000 sɔŋ le xexea me godoo le ƒe 2002 me.” Tsɔ kpe ɖe eŋu la, wozia ɖevi miliɔn geɖewo dzi akpasesẽe be woawɔ dɔ sesẽ, awɔ gbolo, alo woakpɔ gome le amamaɖeɖenuwɔnawo me. Ðe woate ŋu axe mɔ ɖe vɔ̃ɖinyenyenuwɔna siawo nu hafia? Dukɔ Ƒoƒuawo Ƒe Dɔdzikpɔlagã ƒe nyatakakaa gblɔ be: “Nu siwo ate ŋu anye ametakpɔnu na ɖeviwo la dometɔ aɖewoe nye dzilawo ƒe beléle nyui, dzilawo kple wo viwo dome kadodo sẽŋuwo tutuɖo, kple hehenana ɖɔʋu si me ŋutasẽnuwɔna manɔ o.”\nXɔlɔ̃ Nyuiwo Kple Agbe Didi Nɔnɔ!\nAgbalẽ aɖe si ƒoa nu tso hadomelãmesẽnyawo ŋu ka nya ta be, ɖewohĩ xɔlɔ̃ nyui geɖewo ƒe ame si nɔnɔ te ŋu nana ame ƒe agbenɔɣi didina ɖe edzi. (Journal of Epidemiology and Community Health) Wowɔ numekuku aɖe le Australiatɔ 1,500 lɔƒo, siwo xɔ ƒe 70 alo tsi wu nenema la dome, tsɔ lé ŋku ɖe ale si ame nɔewo dome ƒomedodo kpɔa ŋusẽ ɖe ame ƒe agbe didi nɔnɔ dzi le ƒe ewo mee la ŋu. Wokpɔe be, ame tsitsiwo ƒe kuku kabakaba dzi ɖe kpɔtɔ 22 le alafa me le ame siwo si xɔlɔ̃ nyui geɖewo le la dome wu ale si wòdzɔna le ame siwo si xɔlɔ̃ nyui ʋɛ aɖewo ko le la dome. Ame tsitsiwo ƒe xɔlɔ̃wɔwɔ kplikplikpli kpɔa ŋusẽ nyui ɖe wo dzi le nɔnɔme siawo abe “blanuiléle, kaka ɖe ame ɖokui dzi, asixɔxɔdede ame ɖokui ŋu, tenɔnɔ ɖe kuxiwo nu kple dzinɔameƒo, alo ame ŋutɔ ƒe nyawo gbɔ kpɔkpɔ” ene me, abe ale si nyatakakaa gblɔe ene.\nBritaintɔwo Nyi Fe\nLondon ƒe nyadzɔdzɔgbalẽ aɖe ka nya ta be: “Ne woma ame siwo katã dzraa ga ɖo ɖe gadzraɖoƒe ɖe akpa etɔ̃ me la, akpa ɖeka kple edzivɔ ɖea ga le gadzraɖoƒea wu esi nu wodzra ɖo ɖi la, le ga geɖe wu xɔxɔ ƒe ɖoɖo si li nu, tsɔ kpɔa woƒe hiahiãwo gbɔ enumake.” (The Daily Telegraph) Britaintɔ miliɔn 3 akpe 500 va le ga geɖe wu xɔxɔ ƒe ɖoɖo sia bum be “ehiã godoo” tsɔ wu be woawɔ eŋu dɔ ne nane hiã wo kpata ko, si wɔe be woxɔa ga atraɖii le gadzraɖoƒe wu esi wodzra ɖo ɖi la.” Keith Tondeur, si nye Gadodo Ŋuti Mɔfiafianaha ƒe amegã, da fɔbubua ɖe “kɔɖiɖi na ame ƒe dzodzro enumake ƒe nɔnɔme si va xɔ aƒe ɖe ameƒomea me la dzi.” Aƒetɔ Tondeur xlɔ̃ nu be: “Mía dometɔ miliɔn geɖe le ga geɖe akpa zãm wu esi le mía si, eye ale si woawɔ ga ŋu dɔ ƒe mɔfiame veviwo teti gɔ̃ hã si míenya o la fia be, mía dometɔ akpa gãtɔ menya fe si gbegbe me míele mía ɖokui ƒom ɖo o.”—g7/07.\nYameʋu Siwo Zɔa Zã Kple Xexea Me Ƒe Dzoxɔxɔ\nLe Magazine si nye Scientific American ƒe nya nu la, dzudzɔ babla siwo yameʋuwo gblẽna ɖe wo toƒewo le yame la le ŋusẽ kpɔm ɖe yamenutome ƒe dzoxɔxɔ dzi. Le ŋkeke me la, dzudzɔ babla siawo trɔa mɔ na dzoxɔxɔ si tsoa ɣea gbɔ la ɖona ɖe yame, eye esia wɔnɛ be anyigba ƒe yamenutome katã fana. Gake le zã me la, dzudzɔ siawo léa dzoxɔxɔ si tsoa anyigba dzi la ɖi. Nyatakakaa gblɔ be numekula siwo le England kpɔe be “yameʋuwo ƒe dzudzɔ babla siwo xɔa yame ne wole mɔ zɔm le fiẽ ga 6 kple ŋdi ga 6 dome gbɔe yame ƒe dzoxɔxɔ ƒe akpa 60 va ɖo 80 le alafa me tso, togbɔ be yameʋuwo dometɔ 1 le 4 me koe zɔa mɔ le ɣeyiɣi mawo me hã.”\ng 7/07 axa 21


2 Petro 1 | Biblia Le Internet Dzi | Xexe Yeye Gɔmeɖeɖe (1984)\n1 Simon Petro, Yesu Kristo ƒe kluvi kple apostolo, le esia ŋlɔm na ame siwo wona mɔnukpɔkpɔ be xɔse su wo si abe míawo ke ene, to mía Mawu kple mía Ðela Yesu Kristo ƒe dzɔdzɔenyenye me: 2 Amenuveve kple ŋutifafa nasɔ gbɔ ɖe edzi na mi to Mawu kple Yesu mía Aƒetɔ la ŋuti sidzedze vavãtɔ me, 3 elabena eƒe mawumeŋusẽ tsɔ nu siwo katã ku ɖe agbe kple ɖokuitsɔtsɔ na Mawu ŋu la ke mí, to ame si tsɔ ŋutikɔkɔe kple nɔnɔme nyui yɔ mí la ŋuti sidzedze vavãtɔ me. 4 Nu siawo me wòto tsɔ ŋugbedodo xɔasi gãtɔwo ke mí, bene miato esiawo me azu gomekpɔlawo le Mawu ƒe nɔnɔme me, esi miesi le gbegblẽ si le xexea me, le nudzodzro vɔ̃wo ta, la gbɔ. 5 Ɛ̃, le susu sia tututu ta la, miku kutri vevie miatsɔ nɔnɔme nyui akpe ɖe miaƒe xɔse la ŋu, sidzedze nekpe ɖe miaƒe nɔnɔme nyui la ŋu, 6 ɖokuidziɖuɖu nekpe ɖe miaƒe sidzedze la ŋu, dzidodo nekpe ɖe miaƒe ɖokuidziɖuɖu la ŋu, ɖokuitsɔtsɔ na Mawu nekpe ɖe miaƒe dzidodo la ŋu, 7 nɔvilɔlɔ̃ nekpe ɖe miaƒe ɖokuitsɔtsɔ na Mawu la ŋu, lɔlɔ̃ nekpe ɖe miaƒe nɔvilɔlɔ̃ la ŋu. 8 Elabena ne nu siawo le mia me, eye wogba go la, awɔe be mianye gbɔdzɔgbɔdzɔtɔwo loo alo ame matsekuwo o le mía Aƒetɔ Yesu Kristo ŋuti sidzedze vavãtɔ la gome. 9 Elabena ne nu siawo mele ame aɖe me o la, enye ŋkuagbãtɔ, si medi be yeakpɔ kekeli o, eye wòzu ame si ŋlɔa ale si woklɔ eƒe tsã nu vɔ̃wo ɖa le eŋui la be. 10 Esia ta nɔviwo, miwɔ miaƒe ŋutete ɖe sia ɖe, be kakaɖedzi nasu mia ŋutɔwo mia si le mia yɔyɔ kple mia tiatia la ŋu; elabena ne mieyi edzi wɔa nu siawo la, ekema miadze anyi akpɔ gbeɖe o. 11 Le nyateƒe me la, ale woana mɔnukpɔkpɔ gã mi be, miage ɖe mía Aƒetɔ kple Ðela Yesu Kristo ƒe fiaɖuƒe mavɔ la me. 12 Le susu sia ta la, manɔ klalo ɣesiaɣi be maɖo ŋku nu siawo dzi na mi, togbɔ be mienya wo, eye mieli ke sesĩe le nyateƒe si le mia me fifia la me hã. 13 Gake mekpɔe be enyo, zi ale si mekpɔtɔ le agbadɔ sia me, be manyɔ mi to ŋkuɖodzinya siawo dzi, 14 esi menyae be magadidi hafi woaɖe nye agbadɔ la ɖa o, abe ale si mía Aƒetɔ Yesu Kristo hã ɖee fiam ene. 15 Eya ta nye hã mawɔ nye ŋutete ɖe sia ɖe ɣesiaɣi, bene le nye dzodzo megbe la, mianɔ ŋku ɖom nu siawo dzi na mia ɖokuiwo. 16 Ao, menye gli siwo wokpa kple aɖaŋu yomee míedze esi míena mienya mía Aƒetɔ Yesu Kristo ƒe ŋusẽ kple anyinɔnɔ la o, ke boŋ esi míekpɔ eƒe gãnyenye kple atsyɔ̃ teƒe tae. 17 Elabena exɔ bubu kple ŋutikɔkɔe tso Mawu Fofo la gbɔ, esime wòse nya siawo le ŋutikɔkɔe gã la me be: “Ame siae nye vinye, si gbɔ nyemelɔ̃a nu le o, si dze nye ŋutɔ ŋunye.” 18 Ɛ̃, nya siawoe míese tso dziƒo esi míenɔ to kɔkɔe la dzi kplii. 19 Eya ta kakaɖedzi geɖe wu va le nyagblɔɖinya la ŋu na mí; eye miewɔnɛ nyuie be mieléa ŋku ɖe eŋu abe akaɖi si le keklẽm le tsyɔtsyɔƒe ene, va se ɖe fɔŋli esime ŋukeɣletivi adze, le miaƒe dziwo me. 20 Elabena mienya esia gbã be: Ŋɔŋlɔ la me nyagblɔɖi aɖeke metso ame ŋutɔ ƒe gɔmeɖeɖe gbɔ o. 21 Elabena nyagblɔɖi aɖeke metso ame ƒe lɔlɔ̃nu me ɣeaɖekeɣi kpɔ o, ke boŋ gbɔgbɔ kɔkɔe ye ʋã amewo wogblɔ Mawu ƒe nyawo ɖi.


Dɔwɔwɔwo 10 - Holy Bible [Ewe Bible (BEE)]\nRoma ŋutsu aɖe si nye asrafomegã la nɔ Kaisarea le ɣemaɣi. Eŋkɔe nye Kornelio eye wònye asrafomegã nɔ Italiatɔwo ƒe aʋakɔ ɖeka nu.\nAme sia nye mawuvɔ̃la adodoe aɖe eye eƒe aƒemetɔwo katã hã nye mawuvɔ̃lawo. Ewɔa dɔmenyo ŋutɔ eye mefena kple gbedodoɖa hã o.\nGbe ɖeka abe ɣetrɔ ga etɔ̃ me ene la, ekpɔ ŋutega esime wònɔ gbe dom ɖa. Ekpɔ mawudɔla aɖe wògbɔna egbɔ. Mawudɔla la yɔe be, “Kornelio!”\nKornelio vɔ̃ ŋutɔ. Đe ko woke ŋku ɖe te gãa nɔ mawudɔla la kpɔm. Mlɔeba la ebiae be, “Amegã, nya kae dzɔ? Nu ka dim nèle tso gbɔnye?” Mawudɔla la ɖo eŋu nɛ be, “Mawu se wò gbedodoɖawo eye wòde dzesi wò dɔmenyowɔwɔwo katã hã.\nDɔ amewo ɖe Yopa ne woaɖayɔ ŋutsu aɖe si ŋkɔe nye Simɔn Petro la vɛ be wòava kpɔ wò ɖa.\nSimɔn Petro sia le ŋutsu bubu aɖe si woyɔna be Simɔn si nye lagbalẽŋutidɔwɔla aɖe la, ƒe aƒeme le ƒuta lɔƒo.”"\nEsi mawudɔla la dzo tete ko la, Kornelio yɔ eƒe subɔla eve kple eya ŋutɔ ƒe asrafowo dometɔ ɖeka, ame si hã vɔ̃a Mawu la,\neye wògblɔ nu si dzɔ la na wo. Azɔ eɖo wo ɖe Yopa be woaɖakplɔ Petro vɛ.\nLe ŋufɔke ƒe ŋdɔ me la, wonɔ tetem ɖe du la ŋu ; ɣemayi la, Petro yi xɔta be yeado gbe ɖa.\nKe dɔ de asi ewuwu me eye wòdi be yeaɖu nu, ke esi wònɔ nua ɖam la, ekpɔ ŋutega."\nEkpɔ aklala gã aɖe si wotsi ka eƒe dzoge eneawo la wònɔ ɖiɖim tso dziƒo gbɔna anyigba.\nEkpɔ lã afɔenewo, nutatawo kple dziƒoxevi vovovowo le avɔ la dzi.\nPetro se gbeɖiɖi aɖe wògblɔ nɛ be, “Heyi nãwu lã siawo dometɔ ɖe sia ɖe si nèlɔ̃ la, nãɖu.”\nKe Petro ɖo eŋu be, “Gbeɖe, Aƒetɔ, nyemate ŋu awɔ esia o. Mí Yudatɔwo la, se meɖe mɔ be míaɖu lã siawo ƒomevi o eye nyemeɖu wo dometɔ aɖeke kpɔ le nye agbe me o.”\nGbeɖiɖia gayi edzi gblɔ na Petro be, “Mègagbe Mawu ƒe gbe dzi wɔwɔ o. Ne Mawu da asi ɖe nane dzi be ekɔ la, mèkpɔ mɔ agblɔ be mekɔ o.”\nWoɖe ŋutega sia fia Petro zigbɔzi etɔ̃ sɔŋ, eye le eya megbe la, wohe aklala la dzoe yi dziƒo.\nŊutega sia wɔ moya na Petro ŋutɔ. Mese egɔme o eye menya nu si tututu Mawu di be yeaɖe fiae hã o.\nLe ɣemaɣi me tututu la, Kornelio ƒe amedɔdɔwo va ɖo aƒea me henɔ tsitre ɖe aƒea ƒe agbonu nɔ Simɔn Petro ta biam se be afi kae wòle mahã?\nKe esi Petro ganɔ tame bum le ŋutega la ŋu la, Gbɔgbɔ Kɔkɔe la gblɔ nɛ be, “Ame etɔ̃ aɖewo le diwòm le aƒea me.\nEya ta ɖi nãyi ɖakpe wo, eye nãdze wo yome ayi kpli wo elabena nyee dɔ wo ɖo ɖe gbɔwò. Mègavɔ̃ o, nu sia nu ayi edzi nyuie.”\nAle Petro ɖi ɖe anyigba. Ekpɔ amedzroawo, eye wògblɔ na wo be, “Nyee nye ame si dim miele. Nu kae miele diyem be mawɔ na mi?”\nŊutsuawo ɖo eŋu nɛ be, “Ame dɔdɔwo mienye tso Kornelio si nye Roma srafowo ƒe amegã ɖeka la gbɔ. Enye ame dzɔdzɔe kple mawuvɔ̃la, eye Yudatɔwo katã hã bunɛ ŋutɔ. Mawudɔla aɖe ɖe eɖokui fiae eye wòbia tso esi be wòadɔ ame ne woayɔ wò ɖee be nãgblɔ nu si wòawɔ la nɛ.”"\nPetro se nya siawo katã eye wòxɔ ameawo atuu. Ena dzeƒe wo be woatsi adɔ. Le ŋufɔke la, Petro kplɔ xɔsetɔ eve aɖewo tso Yopa kpe ɖe eɖokui ŋu eye wodze mɔ kple Kornelio ƒe ame dɔdɔwo ɖo ta Kaisarea.\nWova ɖo Kaisarea le ŋkeke evea gbe. Kornelio nɔ mɔ kpɔm na wo vevie eye wòyɔ eƒe ƒometɔwo kple xɔlɔ̃wo hã be woava do gbe na Petro.\nEsi Petro ge ɖe aƒea me tete ko la, Kornelio ɖe abla yi ɖadze klo ɖe ekɔme be yeasubɔe.\nKe Petro gblɔ nɛ be," “Tso kaba, elabena menye Mawue menye nãsubɔ o. Amegbetɔ ko nye hã menye.”\nKornelio tsi tre eye eya kple Petro woɖo dze vie emegbe la woyi afi si ame mamlɛawo ƒo ƒu ɖo.\nLe gbelɔlɔ̃ vɔ megbe la, Petro tsi tre hegblɔ na ƒuƒoƒea be, “Miawo ŋutɔ mienya be mele be nye abe Yudatɔ ene mava mi Trɔ̃subɔlawo ƒe aƒeme alea o. Gake Mawu ɖee fiam le ŋutega me be, mele be mabu ame aɖeke be enye nu maɖinu o.\nEya ta esi miaƒe ame dɔdɔwo va ɖo gbɔnye ko la, nyemehe ɖe megbe kura o, ke boŋ metso dze mɔ dzi enumake. Azɔ nya kae le mia si? Migblɔe mase.”\nKornelio ɖo eŋu gblɔ nɛ be, “Egbee nye ŋkeke enelia, esi menɔ gbe dom ɖa le gaƒoƒo sia tututu me abe ale si mewɔnɛ ɖaa ene. Ame aɖe si do awu ɣi si nɔ dzo dam miamiamia la va do ɖe ŋkunyeme.\nEgblɔ nam be, ‘Kornelio, Mawu se wò gbedodoɖawo eye wòkpɔ dzidzɔ le wò dɔmenyowɔwɔwo ŋu. Azɔ la, dɔ ame aɖewo ɖe Yopa,\nbe ne woayi aɖayɔ Simɔn Petro vɛ na wò. Simɔn Petro sia le Simɔn si nye lãgbalẽ ŋuti dɔwɔla aɖe ƒe aƒe me le ƒuta.\nEsia tae medɔ ame ɖo ɖe gbɔwò ɖo eye enyo ŋutɔ be nèva zi ɖeka hã. Azɔ mí katã míeƒo ƒu ɖi, le Aƒetɔ la ŋkume le klalo be míase nya si Mawu de asiwò be nãgblɔ na mí.”\nPetro ɖo eŋu gblɔ be, “Eme kɔ nam ƒãa azɔ be nyateƒee Mawu mekpɔa ame ŋkume o,\nke boŋ exɔa ame sia ame si vɔ̃nɛ eye wòwɔa nu si le eteƒe, du ka ke mee wòtso hã.\nMeka ɖe edzi be miawo hã miese nyanyui si wohe vɛ na Israelviwo la, be Yesu he tomefafa va amegbetɔwo kple Mawu domee eye Yesue nye Mesia kple xexea me katã ƒe Aƒetɔ.\nYohanes Mawutsidetanamela dze nyanyui sia kaka gɔme tso Galilea eye wòkaka ɖe Yudea nuto bliboa katã me.\nMeka ɖe edzi be mienya hã be Mawu da asi ɖe Yesu, Nazaretitɔ la, dzi to Gbɔgbɔ Kɔkɔe la me eye wòna ŋusẽ si na be wòte ŋu nɔ tsatsam henɔ dɔmenyo wɔm na amewo lae. Eda gbe le dɔlélawo ŋu henya gbɔgbɔ vɔ̃wo do goe le amewo me elabena Mawu nɔ kplii ɖaa.”\nPetro yi dzi be, “Ke mí apostoloawoe nye ɖaseɖilawo na nu siwo katã wòwɔ le Israel kple Yerusalem afi si woklãe ɖe ati ŋu hewui le.\nKe Mawu gafɔ Yesu ɖe tsitre tso ame kukuwo dome le ŋkeke etɔ̃agbe tututu eye wòɖee fia ame tɔxɛ aɖewo si eya ŋutɔ tia.\nMeɖee fia le dutoƒo o ke boŋ eɖee fia mí apostoloawo eye míeɖu nu heno nu kplii le eƒe fɔfɔ tso ame kukuwo dome megbe.\nEye Yesu dɔ mí be míagblɔ nyanyui la na amewo katã eye míaɖe gbeƒãe be Mawu tia Yesu be wòanye ʋɔnudrɔ̃la na amewo katã, agbagbeawo kple kukuawo siaa.\nNyagblɔɖilawo katã hã ŋlɔ nu tso Yesu ŋu gblɔ be, ame sia ame si axɔ edzi ase la, woatsɔ eƒe nu vɔ̃wo akee to eƒe ŋkɔ la me.”\nLe esime Petro nɔ nya siawo gblɔm la, Gbɔgbɔ Kɔkɔe la dze ame siwo katã nɔ to ɖom la dzi.\nNɔvi xɔsetɔ siwo tso aʋatsotso la me, ame siwo va kple Petro la ƒe mo wɔ yaa be wokɔ Gbɔgbɔ Kɔkɔe la ɖe Trɔ̃subɔlawo gɔ̃ hã dzi.\nElabena wose wonɔ aɖe yeye gblɔm nɔ Mawu kafum. Tete Petro gblɔ bena,\n“Đe ame aɖe ate ŋu axe mɔ be womade mawutsi ta na ame siawo oa? Woawo hã xɔ Gbɔgbɔ Kɔkɔe la abe miawo ke ene.”\nAle wɔ Petro de mawutsi ta na wo le Yesu si nye Mesia la ŋkɔ me. Le esia megbe la, Kornelio ɖe kuku na Petro be wòanɔ yewo gbɔ ŋkeke aɖewo hafi adzo.


Míaƒe Ƒomea Wɔ Ðeka Mlɔeba!\nGbetakpɔxɔ—Tata Si Míesrɔ̃na | August 2006\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nABE ALESI SUMIKO HIRANO GBLƆE ENE\nMeke ɖe agbenɔnɔmɔ nyuitɔ kekeake ŋu, eye medi be srɔ̃nyeŋutsu nakpɔ gome le eme kplim. Ƒe 42 sɔŋ va yi hafi wòva eme nenema.\nMÍA kple srɔ̃nyeŋutsu míeɖe mía nɔewo le ƒe 1951 me, esime mexɔ ƒe 21. Le ƒe ene me la, míedzi ŋutsuvi eve, eye wòdze abe dzidzɔ sɔŋ koe yɔ nye agbe me ene.\nGbeɖeka le ƒe 1957 me la, nɔvinyenyɔnu tsitsitɔ gblɔ nam be nyɔnu aɖe si nye Yehowa Ðasefowo ƒe dutanyanyuigblɔla va nɔa ye srãm kpɔ. Togbɔ be Buddhatɔe nɔvinyenyɔnua nye hã la, elɔ̃ dutanyanyuigblɔla la te Biblia sɔsrɔ̃ kplii eye wòde dzi ƒo na nye hã be masrɔ̃ Biblia. Melɔ̃ ɖe edzi. Mesusui be esi medea Protestanttɔwo ƒe sɔleme ta la, mate ŋu aɖe vodada siwo mebu be ele Yehowa Ðasefowo ƒe nufiafiawo me la afiae.\nEteƒe medidi hafi meva de dzesii be nyemenya nu boo aɖeke tso Biblia ŋu o. Eva hiã be mabia dutanyanyuigblɔlaa be, “Amekae nye Yehowa?” Nyemese wozã ŋkɔ ma le nye sɔleme kpɔ o. Dutanyanyuigblɔla sia si ŋkɔe nye Daphne Cooke (emegbe Pettitt), he nye susu yi Yesaya 42:8 dzi, afisi gblɔe eme kɔ nyuie be Mawu Ŋusẽkatãtɔ la ƒe ŋkɔe nye Yehowa. Daphne tsɔ Biblia ɖo nye nyabiabiawo katã ŋu nam.\nMebia nya mawo ke míaƒe subɔsubɔnunɔla. Egblɔ nam be: “Nya biabia nye nuvɔ̃. Wò ya xɔ nusiwo wogblɔ na wò la dzi se ko.” Togbɔ be nyemekpɔe be nyawo biabia nye nugbegblẽ o hã la, meyia edzi dea sɔleme Kwasiɖa ŋdi ɖesiaɖe eye medea Yehowa Ðasefowo ƒe kpekpewo ɣetrɔwo me hena ɣleti ade sɔŋ.\nAlesi Wòkpɔ Ŋusẽ Ðe Nye Srɔ̃ɖeɖe Dzii\nNusiwo mesrɔ̃na le Biblia me doa dzidzɔ nam ale gbegbe, eye megblɔnɛ na srɔ̃nye Kazuhiko. Le nusɔsrɔ̃ kple kpekpe ɖesiaɖe megbe la, megblɔa nusiwo mesrɔ̃ la nɛ. Nusi do tso emee nye be kuxiwo va te mo dodo ɖa le mía kplii dome. Medi be mava zu Yehowa Ðasefo o. Gake Biblia sɔsrɔ̃ doa dzidzɔ nam ŋutɔ eye meyi nye nusɔsrɔ̃a kpakple hadede kple Ðasefoawo dzi.\nHafi madzo le aƒeme ayi kpekpe fiẽsiwo me la, meɖana Kazuhiko ƒe nuɖuɖu si doa dzidzɔ nɛ ŋutɔ la nɛ, gake ete nu ɖuɖu le gbɔme. Ne megbɔ tso kpekpeawo la, megakɔa mo ɖem o eye wògbea nu ƒoƒo nam. Ne ŋkeke eve alo etɔ̃ va yi la, egakɔa mo ɖem vie, gake kasia game gasuna na kpekpe bubu dede.\nLe ɣeyiɣi mawo me la, yɔmekpe, si nye dɔléle si wu srɔ̃nye ƒe ƒometɔ geɖe xoxo la, va dze dzinye. Kazuhiko xa nu vevie eye wògblɔ nam bena, ne nye lãmea ka ɖe eme nam la, mate ŋu awɔ nusianu si medi. Nusi ko mebiae nye be, wòave nunye aɖe mɔ nam be made kpekpeawo kwasiɖa sia kwasiɖa. Elɔ̃ ɖe edzi.\nExɔ ɣleti ade hafi mehaya, eye le ɣeyiɣi mawo me la, medo vevie nu le Biblia sɔsrɔ̃ me. Media gbagbaƒewo le Ðasefowo ƒe nufiafiawo ŋuti, kple susu be madzudzɔ nua sɔsrɔ̃ ne menya ke ɖe vodada ɖeka pɛ ko ŋu. Nyemeke ɖe ɖeke ŋu o. Le ema teƒe la, Protestant Sɔlemeha ƒe vodadawo boŋue va nɔ dzedzem nam nyuie. Meva de dzesi Yehowa ƒe lɔlɔ̃ kple eƒe dzɔdzɔenyenye kple viɖe siwo dona tsoa agbe nɔnɔ le ɖekawɔwɔ me kple eƒe seawo me.\nEsi mehaya vɔ la, srɔ̃nye wɔ eƒe ŋugbedodoa dzi, metsi tre ɖe nye kpekpeawo dede ŋu o. Meyi edzi nɔ tsitsim le gbɔgbɔ me, eye le May 1958 me la, mexɔ nyɔnyrɔ hezu Yehowa Ðasefo. Medi vevie be nye ƒomea nawɔ ɖeka kplim le Mawu vavã la subɔsubɔ me.\nGbɔgbɔmekpekpeɖeŋu Nana Vinyewo\nVinyeŋutsuviawo dea kpekpeawo kplim henɔa nyanyuigbɔgblɔdɔa wɔm kplim ɣesiaɣi, gake nanewo va dzɔ si na mekpɔe be vinyewo nɔ tsitsim le Biblia ŋuti sidzedze me. Gbeɖeka vinyeŋutsuvi Masahiko, si xɔ ƒe ade, nɔ fefem le gota. Mese nane ƒe ɖiɖi sesĩe, eye ame aɖe do ɣli. Aƒelika aɖe si du va ge ɖe nye aƒe me, nɔ ɣli dom be ʋu ƒo vinyeŋutsuvia. Mebiae be: “Ekua?” Medze agbagba lé ɖokuinye heɖe abla do go va xexe. Esi mekpɔ alesi eƒe kekea ŋlɔe la, nye lãme nɔ ƒoƒom, gake kasia mekpɔe wòzɔ gbɔna gbɔnye, eye abi vi aɖe ko wòxɔ. Esime wòku kplam la, egblɔ be, “Dada, Yehowa kpe ɖe ŋunye, alo?” Esi mekpɔe wòkpɔtɔ le agbe eye mese wògblɔ nya dodzidzɔname mawo la, ena mefa avi.\nLe ŋkeke bubu dzi esi míele nyanyuia gblɔm la, míedo go ŋutsu tsitsi aɖe si do ɣli ɖe tanye gblɔ be: “Nukae nye si wɔm nèle hekplɔ ɖevi sue sia le tsatsamee alea? Eƒe nu wɔ nublanui nam ŋutɔ.” Hafi maɖo nyaa ŋu la, vinyeŋutsuvi Tomoyoshi, si xɔ ƒe enyi, xɔ edzi gblɔ nɛ be: “Tɔgbui, dada mezi dzinye be maɖe gbeƒã o. Esi medi be masubɔ Yehowa tae meɖea gbeƒã ɖo.” Ðeko ame tsitsia kpɔe dũ, eye eƒe nu ku.\nLe mawusubɔsubɔ gome la, tɔmanɔsitɔwoe vinyeŋutsuviawo nye. Ekpo ɖe gbɔnye be mafia Biblia me nyateƒea woamawo, togbɔ be ehiã be nye ŋutɔ masrɔ̃ nu geɖe hã. Metu nye xɔse, lɔlɔ̃ kple dzonɔameme ɖo eye medze agbagba be manye kpɔɖeŋu nyui na wo. Medaa akpe na Yehowa gbesiagbe le vinyewo ŋkume. Megblɔa nye gbeadzinuteƒekpɔkpɔwo na wo. Esia do ŋusẽ wo ale gbegbe. Esi wobia wo emegbe be woagblɔ nusitae wova nye mɔɖelawo, alo Yehowa Ðasefo siwo subɔna ɣeyiɣiawo katã la, woɖo eŋu be, “Míekpɔe be mía nɔ kpɔa dzidzɔ le mɔɖeɖedɔa wɔwɔ me, eye míawo hã míedi be míakpɔ dzidzɔ.”\nMeɖɔ ŋu ɖo be nyemagblɔ gbɔɖiamenya aɖeke ɖe wo fofo alo hamea me tɔ aɖeke ŋu o. Mede dzesii be nya si medze o gbɔgblɔ ate ŋu agblẽ nu le vinyewo ŋu. Ate ŋu ana be woado kpo bubu dede amesi ŋu wogblɔ nya vɔ̃a ɖo kple amesi gblɔ nya vɔ̃a siaa ŋu.\nNusiwo Xea Mɔ na Ŋgɔyiyi Dzi Ðuɖu\nLe ƒe 1963 me la, srɔ̃nye ƒe dɔwɔɖui va bia be ƒomea naʋu ayi Taiwan. Egblɔ nam be ne meɖe gbeƒã na Japantɔ siwo le afima la, ahe kuxiwo vɛ. Woagbugbɔ mí aɖo ɖe Japan, eye esia ahe kuxiwo vɛ na eƒe dɔwɔƒea. Eyata edi be yeaxe mɔ na mí be míagate ɖe Ðasefowo ŋu o.\nLe Taiwan, afisi wowɔa kpekpeawo katã ɖe Chinagbe me le la, Ðasefoawo xɔ mí kple dzidzɔ. Meɖoe be masrɔ̃ Chinagbe ale be mate ŋu aɖe gbeƒã na gbe sia dolawo ke menye na Japantɔwo o. To mɔ sia nu la, mate ŋu aƒo asa na kuxi si ŋu nya srɔ̃nye gblɔ.\nMíaƒe hadede kple Ðasefo siwo le Taiwan do ŋusẽ mí ŋutɔ. Dutanyanyuigblɔla atsu kple asi, siwo ƒe ŋkɔe nye Harvey kple Kathy Logan kpe ɖe mía ŋu geɖe ŋutɔ. Nɔviŋutsu Logan va zu gbɔgbɔmefofo na vinyeŋutsuviawo. Efia wo be Yehowa subɔsubɔ menye agbenɔnɔ kpaɖii si me dzidzɔkpɔkpɔ mele o. Mexɔe se be esime míenɔ Taiwan ye vinyewo tso nya me be yewoasubɔ Yehowa.\nTomoyoshi kple Masahiko wode Amerikatɔwo ƒe suku aɖe, afisi wosrɔ̃ Eŋlisigbe kple Chinagbe le. Nusiwo wosrɔ̃ le afima dzra wo ɖo ɖe Mawu vavã, Yehowa, subɔsubɔ le etsɔme ŋu. Meda akpe na Yehowa ŋutɔ be etrɔ nusi ate ŋu anye ɣeyiɣi sesẽ na mí hafi la, wòzu ɣeyiɣi si he yayra geɖe vɛ na mí. Ƒe etɔ̃ kple afã siwo míetsɔ nɔ Taiwan hafi trɔ gbɔ va Japan, nye ƒe siwo míaŋlɔ be akpɔ gbeɖe o.\nEsime ŋutsuviawo va zu ƒewuiviwo la, wodze egɔme nɔ ablɔɖe geɖe dim. Medea ŋugble kpli wo gaƒoƒo geɖe le Ŋɔŋlɔawo me gɔmeɖosewo ŋu, eye Yehowa kpe ɖe wo ŋu woto ɣeyiɣi sesẽ mawo me. Esi Tomoyoshi wu sekɛndrisuku nu la, edze gbesiagbe mɔɖeɖedɔa wɔwɔ gɔme. Ete ŋu kpe ɖe ame ene ŋu woɖe adzɔgbe xɔ nyɔnyrɔ le eƒe mɔɖeɖedɔa wɔwɔ ƒe ƒe ʋɛ aɖewo ko me. Masahiko dze nɔvia ƒe kpɔɖeŋua yome hete mɔɖeɖedɔa wɔwɔ esime wòwu sekɛndrisuku nu teti ko. Ekpe ɖe sɔhɛ ene ŋu wova zu Ðasefo le eƒe mɔɖeɖedɔa wɔwɔ ƒe ƒe ene gbãtɔawo me.\nEmegbe Yehowa gayra ɖeviawo geɖe wu. Tomoyoshi srɔ̃ nu kple ŋutsu aɖe si srɔ̃ nye amesi ŋu mekpe ɖo wòsrɔ̃ Biblia me nyateƒea. Ŋutsu sia kple srɔ̃a ƒe vinyɔnu eveawo hã va zu Ðasefowo. Emegbe Tomoyoshi ɖe nyɔnuvi tsitsitɔ, si ŋkɔe nye Nobuko, eye Masahiko hã ɖe nyɔnuvi ɖevitɔ, si ŋkɔe nye Masako. Tomoyoshi kple Nobuko le subɔsubɔm fifia le Yehowa Ðasefowo ƒe xexeame katã ƒe dɔwɔƒe gã le Brooklyn, New York. Eye Masahiko kple Masako nye dutanyanyuigblɔlawo le Paraguay.\nTɔtrɔ Siwo Srɔ̃nye Wɔ Vivivi\nEdze abe srɔ̃nye metsɔ ɖeke le míaƒe dzixɔsewo me le ƒe mawo me o ene, gake míede dzesi nanewo siwo ɖee fia be enɔ tɔtrɔ wɔm. Ne amewo tsi tre ɖe ŋunye la, eʋlia nye dzixɔsewo ta eye wòdea Biblia me nyateƒea dzi le manyamanya me. Ekpena ɖe Ðasefo siwo hiã tu ŋu. Le mía viŋutsuawo dometɔ ɖeka ƒe srɔ̃ɖeƒe la, egblɔ le nuƒo kpui aɖe me be: “Nufiafia amewo be woanɔ agbe le mɔ si sɔ nue nye dɔwɔwɔ nyuitɔ kekeake eye eyae nye sesẽtɔ kekeake hã. Vinyeŋutsuawo kple wo srɔ̃wo tia mɔ sia si nye sesẽtɔ kekeake la abe woƒe agbemedɔ ene. Meɖe kuku mikpe ɖe wo ŋu nam.” Nusiawo katã na mebuna be ava wɔ ɖeka kpli mí le Yehowa subɔsubɔ me godoo.\nMewɔ ɖoɖo be wòakpɔ gome le hadede kple hati Ðasefowo me le mía ƒeme. Mekpea srɔ̃nye Kazuhiko na Kristotɔwo ƒe kpekpewo kple takpekpewo kpakple Kristo ƒe ku ƒe Ŋkuɖodzia. Ne eƒe dɔa ɖe mɔ nɛ la, edena kpekpe siawo, gake menye tso dzime faa o. Zi geɖe la, mesusunɛ be alɔ̃ woasrɔ̃ Biblia kplii, eyata mekpena Kristotɔ hamemegãwo vaa míaƒe aƒeme. Gake egbe nua sɔsrɔ̃. Nyemenya nusi tututue nɔ fu ɖem nɛ o.\nMeɖo ŋku apostolo Petro ƒe nya siawo dzi be: “Nenema ke, mi nyɔnuwo la, mibɔbɔ mia ɖokui na mia ŋutɔwo mia srɔ̃wo, bena ne ame aɖewo meɖo to nya la o la, nyɔnuwo ƒe agbenɔnɔ nya aɖeke magblɔ la naɖe wo, esi wokpɔ miaƒe agbenɔnɔ dzadzɛ le vɔvɔ̃ me ɖa la.” (Petro I, 3:1, 2) Mekpɔe dze sii be nyemezɔna ɖe aɖaŋuɖoɖo sia dzi ɣesiaɣi o. Be mawɔ ɖe aɖaŋuɖoɖo sia dzi bliboe la, ehiã be mana nye gbɔgbɔmemenyenye nanyo ɖe edzi.\nLe ƒe 1970 me la, mete gbesiagbe mɔɖeɖedɔa wɔwɔ kple taɖodzinu be matsi le xɔse me geɖe wu. Ƒe 10 va yi, emegbe ƒe 20 va yi. Gake nyemekpɔ tɔtrɔ aɖeke le srɔ̃nye me ɖe mawusubɔsubɔ ŋu o. Biblia-nusrɔ̃vi aɖe gblɔ nam kpɔ be: “Asesẽ ŋutɔ be nànɔ kpekpem ɖe ame bubuwo ŋu esime màte ŋu akpe ɖe wò ŋutɔ srɔ̃wò gɔ̃ hã ŋu o.” Nya sia ɖe dzi le ƒonye ŋutɔ, gake nyemena ta o.\nLe ƒe 1980-awo ƒe nuwuwu lɔƒo la, mía dzilawo nɔ woƒe agbe ƒe nuwuwu gogom. Beléle na wo kple nye agbanɔamedzi bubuawo gbɔ kpɔkpɔ sesẽ nam hetea ɖeɖi ŋunye ŋutɔ. Togbɔ be wotsi tre ɖe nye Yehowa dzixɔxɔse ŋu ƒe geɖe hã la, medzea agbagba ɖesiaɖe si mate ŋui be maɖe lɔlɔ̃ afia wo. Do ŋgɔ teti hafi nɔnye, si xɔ ƒe 96, naku la, egblɔ nam be, “Sumiko, ne wofɔm ɖe tsitre la, maɖo miaƒe subɔsubɔha me.” Mekpɔe dze sii be nye agbagbadzedzewo mezu dzodzro o.\nSrɔ̃nye de dzesi nusiwo katã mewɔ na mía dzilawo. Be wòaɖe eƒe ŋudzedzekpɔkpɔ afia la, ete kpekpeawo dede edziedzi. Ewɔ esia ƒe geɖe gake mewɔ gbɔgbɔmeŋgɔyiyi gobi aɖeke o. Meyi edzi nɔ agbagba dzem be mawɔ nusi dzea eŋu. Mekpea exɔlɔ̃wo kple eƒe asitsadɔwɔhati siwo tso duta be woava ɖu nu kpli mí le aƒeme. Mekpɔa gome kplii le modzakaɖeɖe me. Esime woɖe gaƒoƒo si wobia tso mɔɖelawo si be woatsɔ aɖe gbeƒãe ɣleti sia ɣleti dzi kpɔtɔ la, mete ŋu zãa ɣeyiɣi geɖe wu tsɔ nɔa egbɔ.\nDzudzɔ Xɔxɔ le Dɔme He Tɔtrɔwo Vɛ\nSrɔ̃nye xɔ dzudzɔ le dɔme le ƒe 1993 me. Fifia, mebui be akpɔ ɣeyiɣi ɖe Biblia sɔsrɔ̃ ŋu azɔ. Gake egblɔ be anye bubumademade Mawu ŋu be yeasubɔe le esi ɣeyiɣi va su ye si ta. Egblɔ boŋ be, yeasubɔ Mawu ne yeƒe dzi ʋã ye be yeawɔ nenema, eye bena nyemegazii ɖe ye dzi o.\nGbeɖeka, Kazuhiko biam nenye be mele klalo azɔ be mazã nye agbemeŋkeke mamlɛawo ɖe ye ŋu mahã. Esia ve dɔme nam, elabena mewɔa nusianu si mate ŋui nɛ tso esime míeɖe mía nɔewo ke. Medze agbagba vevie be mana wòakpɔ dzidzɔ, gake ese le eɖokui me be mezãna nye ɣeyiɣi ƒe akpa gãtɔ ɖe Yehowa ŋu wu ye. Esi mede ŋugble le nyaa ŋu ɣeyiɣi aɖe la, megblɔ nɛ be nyemagate ŋu awɔ naneke wu esi wɔm mele nɛ o. Gake megblɔ nɛ be, ne ate ŋu ava wɔ ɖeka kplim le nusi wɔm mele me la, míate ŋu adze agbe yeye wɔnuku aɖe, si anɔ anyi tegbee ke menye na ƒe ʋɛ aɖewo ko o, la gɔme. Ŋkeke geɖewo va yi, ke hã srɔ̃nyeŋutsua meɖo nya aɖeke ŋu nam o. Mlɔeba la, ebiam be, “Ekema àlɔ̃ asrɔ̃ Biblia kplima?” Ɣesiaɣi si meɖo ŋku nya mawo dzi la, nye dzi glina kple dzidzɔ.\nGbã la, mewɔ ɖoɖo kple Kristotɔ hamemegã aɖe be wòava srɔ̃ nu kplii, gake egblɔ nam be, “Ame bubu aɖeke masrɔ̃ nu kplim tsɔ wu wò ŋutɔ o.” Eyata míedze egɔme srɔ̃a Biblia gbesiagbe. Esi wònye be hame si me wodoa Chinagbe le mee mele eye srɔ̃nye hã bi ɖe gbe ma dodo me ta la, míesrɔ̃a nua le Chinagbe me. Azɔ hã, mede ƒe ɖeka hafi mía kplii míexlẽ Biblia bliboa katã o.\nLe ɣeyiɣi mawo me la, hamemegã aɖe si le Chinagbe hamea me kpakple srɔ̃a tsɔ ɖe le eme na mía kple srɔ̃nye vevie. Togbɔ be mía viwo tsi wu wo hã la, wova zu mía xɔlɔ̃ vavãwo. Ðasefo bubu geɖewo hã tsɔ ɖe le eme na srɔ̃nye vevie. Wowɔa amedzro na mí eye woɖoa dze kple Kazuhiko abe wo fofoe wònye ene. Esia doa dzidzɔ nɛ ŋutɔ.\nGbeɖeka woɖo srɔ̃ɖeɖe aɖe si woawɔ le hamea me ƒe amekpegbalẽvi si dzi woŋlɔ srɔ̃nye ƒe ŋkɔ ɖo ɖe mí. Bubu dede eyama ŋu abe ƒomea ƒe ta ene alea wɔ dɔ ɖe edzi ŋutɔ, eye wòɖoe be yeayi. Eteƒe medidi o, eva te hadede faa kple Ðasefowo eye elɔ̃ Kristotɔ hamemegã aɖe te Biblia sɔsrɔ̃ kplii. Eƒe Biblia sɔsrɔ̃, kpekpewo dede, kple lɔlɔ̃ si hamea ɖena fianɛ la kpe ɖe eŋu wòwɔ ŋgɔyiyi le mawusɔbɔsubɔ me.\nƑomea Wɔ Ðeka Mlɔeba\nLe December 2000 me la, srɔ̃nye xɔ nyɔnyrɔ tsɔ ɖo kpe eƒe adzɔgbeɖeɖe na Yehowa dzi. Vinye ŋutsuwo kple wo srɔ̃wo tso didiƒe ke va be yewoakpɔ “egbegbenukunu” sia teƒe. Ƒe 42 sɔŋ enye sia, gake míaƒe ƒomea va wɔ ɖeka mlɔeba.\nFifia, mí ame evea siaa míedzroa ŋkekea ƒe mawunyakpukpuia me hexlẽa Biblia ɖekae ŋdi sia ŋdi. Gbesiagbe, míekpɔa dzidzɔ le Biblia me dzeɖoɖowo me, hekpɔa gome le Kristotɔwo ƒe dɔwɔnawo me. Srɔ̃nye nye subɔsubɔdɔwɔla le míaƒe hamea me fifia, eye nyitsɔ laa la, eƒo Biblia me nuƒo aɖe le Chinagbe me. Meda akpe na Yehowa be ete mí ƒo ƒu ɖekae le eƒe tadedeagu me. Mele mɔ kpɔm be mayi edzi ado Yehowa ƒe ŋkɔ kple eƒe dziɖulanyenye ɖe dzi tegbee le ɖekawɔwɔ me kple nye ƒometɔ kplikplikpliwo kpakple xɔlɔ̃ veviwo.\nJapan Ƒu La\nƔedzeƒe China Ƒu\nMía kple míaƒe ƒomea le ƒe 1958 me, ƒe si me mexɔ nyɔnyrɔ\nXɔlɔ̃wo abe Harvey kple Kathy Logan ene do ŋusẽ mí le mawusubɔsubɔ me esime míeʋu tso Tokyo yi Taipei\nEgbea míaƒe ƒomea wɔ ɖeka le tadedeagu vavãtɔ me\nAsixɔxɔ si Amegbetɔ Dze Na Gomenɔamesi Si Dzi Wotua Afɔe Zi Geɖe\nAsixɔxɔ si Amegbetɔ Dze Na Woadee Amesiame Ŋu\nMàte Ŋu Adae Ði Hena Zazã O Eyata Wɔ Eŋudɔ Nyuie\nMawuvɔvɔ̃ ‘Nye Amehehe, si Nana Wodzea Nunya’\nDze Nunya—vɔ̃ Mawu!\nV Yehowa—Be Nàkpɔ Dzidzɔ!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2006\nGBETAKPƆXƆ—TATA SI MÍESRƆ̃NA August 2006


Mawu Ƒe Ametakpɔkpɔ—Aleke Mawu Kpɔa Mía Tae? | Te Ðe Yehowa Ŋu\nAmetakpɔŋusẽ—‘Mawu Nye Sitsoƒe na Mí’\n1, 2. Afɔku ka mee Israel-viwo ɖo esi woɖo Sinai nutoa me le ƒe 1513 D.M.Ŋ. me, eye dzideƒonya kae Yehowa gblɔ na wo?\nISRAEL-VIWO ɖo afɔku me esime woɖo Sinai nutoa me le ƒe 1513 D.M.Ŋ. me ƒe gɔmedzedze lɔƒo. Mɔzɔzɔ dziŋɔ aɖe nɔ wo ŋgɔ, enye mɔzɔzɔ to “afisi da vɔ̃wo kple dziɖegbewo le.” (Mose V, 8:15) Ŋɔdzi nɔ anyi hã be dukɔ siwo nye woƒe futɔwo ava dze wo dzi. Yehowae kplɔ eƒe amewo wova ɖo nɔnɔme sia me. Abe woƒe Mawu ene la, ɖe wòate ŋu akpɔ wo ta?\n2 Nya siwo Yehowa gblɔ la de dzi ƒo na wo ŋutɔ, be: “Mia ŋutɔwo miekpɔ nusi mewɔ Egiptetɔwo, kple alesi metsɔ mi ɖe hɔ̃ ƒe aʋalawo dzi, eye mekplɔ mi va gbɔnyee.” (Mose II, 19:4) Yehowa ɖo ŋku edzi na eƒe amewo be yee ɖe wo tso Egiptetɔwo si me, eye yezã hɔ̃wo, le kpɔɖeŋunyagbɔgblɔ nu, be wokɔ wo yi dedienɔƒee. Gake susu bubu aɖewo li siwo ta wòsɔ be wotsɔ “hɔ̃ ƒe aʋalawo” wɔ Mawu ƒe ametakpɔkpɔ ƒe kpɔɖeŋui.\n3. Nukatae wòsɔ be wozã “hɔ̃ ƒe aʋalawo” tsɔ wɔ Mawu ƒe ametakpɔkpɔ ƒe kpɔɖeŋui?\n3 Menye agbasasa le yame koe hɔ̃ zãa eƒe aʋala keke sesẽawo na o. Ne xexeame xɔ dzo la, hɔ̃ vinɔ kekea eƒe aʋalawo—siwo te ŋu didina meta 2 kple edzivɔ—wòzua abe xexi ene, ale wòkpɔa via fẽwo ta tso ŋdɔkutsu dzatsɛ la nu. Ɣebubuɣiwo la, etsɔa eƒe aʋalawo tsyɔa viawo dzi wòxea vuvɔ na wo. Abe alesi hɔ̃ kpɔa viawo tae ene la, nenemae Yehowa kpɔ Israel-dukɔ yeye si meli ke haɖe o la tae. Fifia esi eƒe amewo va ɖo gbedadaƒo la, woakpɔtɔ abe ɖe eƒe kpɔɖeŋuʋala sesẽawo ƒe vɔvɔli te nenye be woyi edzi wɔ nuteƒe ko. (Mose V, 32:9-11; Psalmo 36:8) Gake ɖe wòasɔ be mí amesiwo li egbea hã míakpɔ mɔ be Mawu nakpɔ mía ta?\nMawu ƒe Ametakpɔkpɔ ƒe Ŋugbedodo\n4, 5. Nukata míate ŋu aka ɖe ŋugbe si Mawu do be yeakpɔ mía ta la dzi bliboe?\n4 Yehowa ate ŋu akpɔ esubɔlawo ta vavã. Eyae nye “Mawu ŋusẽkatãtɔ”—eye dzesideŋkɔ sia fia be ŋusẽ si dzi womate ŋu akpe o ye le esi. (Mose I, 17:1) Ne Yehowa ɖe eƒe ŋusẽ ɖe go la, naneke mate ŋu axe mɔ nɛ o, abe alesi naneke mate ŋu atɔ te ƒutsotsoe o ene. Esi wòte ŋu wɔa nusianu si le ɖekawɔwɔ me kple eƒe lɔlɔ̃nu ta la, míate ŋu abia be, ‘Ðe wònye Yehowa ƒe lɔlɔ̃nu be yeazã yeƒe ŋusẽ atsɔ akpɔ yeƒe amewo taa?’\n5 Kpuie ko la, míaɖo eŋu be, ẽ! Yehowa ka ɖe edzi na mí be yeakpɔ yeƒe amewo ta. Psalmo 46:2 gblɔ be: “Yehowa enye sitsoƒe kple ŋusẽ na mí, xɔnametɔ ŋutɔ wònye le xaxawo me.” Esi Mawu ‘mate ŋu aka aʋatso o’ ta la, míate ŋu aka ɖe ŋugbe si wòdo be yeakpɔ mía ta la dzi bliboe. (Tito 1:2) Mina míade ŋugble le kpɔɖeŋunyagbɔgblɔ siwo míate ŋu akpɔ le susu me, siwo Yehowa zã tsɔ gblɔ alesi wòkpɔa ame ta beléletɔe dometɔ aɖewo ŋu kpɔ.\n6, 7. (a) Takpɔkpɔ kae Biblia ƒe ɣeyiɣiwo me alẽkplɔla naa eƒe alẽwo? (b) Aleke Biblia wɔ alesi Yehowa di tso dzi me be yeakpɔ yeƒe alẽwo ta ahalé be na wo ƒe kpɔɖeŋui?\n6 Yehowa nye Alẽkplɔla, eye “eƒe dukɔ kple alẽwo le eƒe lãnyiƒe míenye.” (Psalmo 23:1; 100:3) Lã ʋɛ aɖewo koe nye wɔnamanɔŋutɔwo de alẽwo nu. Ele na alẽkplɔla siwo nɔ anyi le Biblia ƒe ɣeyiɣiwo me be dzi nanɔ wo ƒo bene woate ŋu akpɔ woƒe alẽwo ta tso dzatawo, amegãxiwo, kple sisiblisiwo, kpakple fiafitɔwo si me. (Samuel I, 17:34, 35; Yohanes 10:12, 13) Gake ɣeyiɣi aɖewo nɔ anyi si me alẽawo ta kpɔkpɔ biaa beléle ŋuɖɔɖɔɖotɔe. Ne alẽ dzi vi ɖe afisi didi tso woƒe kpo gbɔ la, alẽkplɔla si léa be na eƒe alẽwo dzɔa alẽnɔa ŋu le wɔnamanɔŋu ƒe ɣeyiɣi siawo me eye wòkɔa alẽvi masẽmasẽa yia woƒe kpo mee.\n‘Akɔ wo ɖe akɔnu’\n7 Esi Yehowa tsɔ eɖokui sɔ kple alẽkplɔla la, ena kakaɖedzi mí be etso yeƒe dzi me be yeakpɔ mía ta. (Xezekiel 34:11-16) Gaɖo ŋku alesi woɖɔ Yehowae le Yesaya 40:11, si me míedzro le agbalẽ sia ƒe Ta 2 lia me dzi, be: “Anyi eƒe alẽhawo abe alẽkplɔvi ene, alé alẽviawo ɖe abɔ dome, eye wòakɔ wo ɖe akɔnu.” Aleke alẽvia wɔna va ɖoa alẽkplɔla la ƒe “akɔnu”—si nye eƒe awu ʋlaya me? Ðewohĩ alẽae te ɖe alẽkplɔla la ŋu, eye anye be etiti eɖokui ɖe eƒe afɔ ŋu gɔ̃ hã. Gake alẽkplɔla lae abɔbɔ akɔ alẽvia, eye wòakɔe ada ɖe eƒe akɔnu, si nye dedienɔƒe. Belélename ƒe kpɔɖeŋu nyui kae nye si, si le fiafiam be Alẽkplɔla Gã la le klalo be yeakpɔ mía ta!\n8. (a) Amekawo tae Mawu do ŋugbe be yeakpɔ, eye aleke esia dze le Lododowo 18:10? (b) Nukae sitsoƒe kpɔkpɔ le Mawu ƒe ŋkɔ me bia?\n8 Ametakpɔkpɔ si ƒe ŋugbe Mawu do la nɔ te ɖe nanewo dzi—amesiwo tena ɖe eŋu ɖeɖe dzaa tae wòakpɔ. Lododowo 18:10 gblɔ be: “Yehowa ƒe ŋkɔ enye mɔ̃ sesẽ; afima ame dzɔdzɔe la sina yina, eye wònɔa dedie.” Le Biblia ƒe ɣeyiɣiwo me la, wotua xɔ tsralawo ɖe gbedadaƒo wonyea sitsoƒe. Gake ekpo ɖe amesi ɖo afɔku me gbɔ be wòasi ayi xɔ tsralaa me bene wòanɔ dedie. Nenemae wòle le bebeƒe kpɔkpɔ le Mawu ƒe ŋkɔa me hã gome. Ebia nusi yi ŋgɔ wu Mawu ƒe ŋkɔa yɔyɔ enuenu ko; menye gbesae Mawu ƒe ŋkɔa nye o. Ke boŋ Amesi tɔ ŋkɔae wòle be míanya ahaɖo ŋu ɖe eŋu eye míanɔ agbe ɖe eƒe dzidzenu dzɔdzɔeawo nu. Aleke gbegbe Yehowa ƒe dɔme nyoe nye si be wòna kakaɖedzi mí be ne míetrɔ ɖe ye ŋu le xɔse me la, yeanye sitsoƒe na mí!\n“Mía Mawu . . . Ate Ŋu Aɖe Mí”\n9. Aleke Yehowa wɔ nusi yi ŋgɔ wu ametakpɔkpɔ ƒe ŋugbe dodo ko?\n9 Menye ɖeko Yehowa do ametakpɔkpɔ ƒe ŋugbe na mí ko evɔ o. Eɖee fia ŋutɔŋutɔ le Biblia ƒe ɣeyiɣiwo me nukutɔe be yeate ŋu akpɔ yeƒe amewo ta. Le Israel-viwo ƒe ŋutinya katã me la, Yehowa ƒe “asi” sesẽ la xea mɔ na futɔ sesẽwo zi geɖe. (Mose II, 7:4) Gake Yehowa zãa eƒe ametakpɔŋusẽ ɖe ame ɖekaɖekawo hã nu.\n10, 11. Biblia me kpɔɖeŋu kawoe fia be Yehowa zã eƒe ametakpɔŋusẽ ɖe ame ɖekaɖekawo ŋu?\n10 Esime Hebri ɖekakpui etɔ̃—Sadrax, Mesax, kple Abed-Nego—gbe be yewomade ta agu na Fia Nebukadnezar ƒe sikalegba o la, fia la do dɔmedzoe heliheli eye wòdo ŋɔdzi na wo be yeatsɔ wo aƒu gbe ɖe kpodzo si me wodo dzo ɖo wògbɔ eme la me. Nebukadnezar, si nye fia sesẽtɔ kekeake le anyigba dzi ɣemaɣi, ɖe alɔme gblɔ be: “Mawu kae ate ŋu aɖe mi tso asinye me?” (Daniel 3:15) Ðekakpui etɔ̃awo ka ɖe ŋusẽ si le woƒe Mawu si be wòakpɔ wo ta dzi bliboe, gake womewɔ nu ɖokuidodoɖedzitɔe be akpɔ yewo ta godoo o. Eyata woɖo eŋu be: “Mía Mawu, si subɔm míele la, ate ŋu aɖe mí.” (Daniel 3:17) Le nyateƒe me la, kpodzo bibi ma si me wodo dzo ɖo enu sẽ zi gbɔ zi adre wu alesi wònɔ gbã la menye naneke na woƒe Mawu ŋusẽkatãtɔ la o. Ekpɔ wo ta vavã, eye ezi fia la dzi wòʋu eme be: “Mawu bubu aɖeke meli ate ŋu aɖe ame abe eya ene o.”—Daniel 3:29.\n11 Yehowa gaɖe eƒe ametakpɔŋusẽ fia wòɖe dzesi ŋutɔ esi wòtrɔ eƒe Tenuvi ƒe agbe tso dziƒo va de Yuda ɖetugbi nɔaƒe Maria ƒe vidzidɔ me. Mawudɔla aɖe gblɔ na Maria be ‘afɔ fu adzi ŋutsuvi.’ Mawudɔla la ɖe eme be: “Gbɔgbɔ kɔkɔe ava dziwò, eye dziƒoʋĩtɔ ƒe ŋusẽ ado vɔvɔli ɖe dziwò.” (Luka 1:31, 35) Edze abe ɖe Mawu ƒe Vi la meɖo wɔnamanɔŋu ƒe nɔnɔme sia tɔgbe me alea kpɔ gbeɖe o ene. Ðe dadaa si nye amegbetɔ ƒe nuvɔ̃menyenye kple blibomademade aɖe ɖe fugboea ŋua? Ðe Satana ate ŋu awɔ nuvevi Ðevia alo awui hafi woava dziia? Nusiawo madzɔ akpɔ gbeɖe o! Míagblɔe ko be Yehowa tɔ kpɔ ɖe Maria ŋu tsɔ kpɔ eta ale be naneke—blibomademade aɖeke, nugblẽleameŋula aɖeke, amegbetɔ, alo gbɔgbɔ vɔ̃ amewula aɖeke—mate ŋu agblẽ nu le fugboe si nɔ tsitsim la ŋu o, tso esime wofɔ eƒe fu kaka tsɔ yii. Yehowa yi edzi kpɔ Yesu ta le eƒe ɖevime. (Mateo 2:1-15) Ame aɖeke mete ŋu dze Mawu ƒe Vi lɔlɔ̃a dzi o vaseɖe eƒe ɣeyiɣi ɖoɖi dzi ko hafi.\n12. Nukatae Yehowa kpɔ ame ɖekaɖeka aɖewo ta nukutɔe le Biblia ƒe ɣeyiɣiwo me?\n12 Nukatae Yehowa kpɔ ame ɖekaɖeka aɖewo ta nukutɔe? Le nudzɔdzɔawo dometɔ geɖe me la, Yehowa kpɔ ameawo ta kple susu be yeakpɔ nu bubu aɖe si le vevie kura wu ta: eyae nye eƒe tameɖoɖo me vava. Le kpɔɖeŋu me, vidzĩ Yesu ƒe agbetsitsi nɔ vevie na Mawu ƒe tameɖoɖo me vava, si ava ɖe vi na ameƒomea katã mlɔeba. Ametakpɔŋusẽ ɖeɖe fia geɖeawo ŋuti nuŋlɔɖiwo nye Ŋɔŋlɔ siwo tso gbɔgbɔ me la ƒe akpa aɖe, eye “[woŋlɔ wo] le míaƒe nufiafia ta, bene míatsɔ ŋɔŋlɔawo ƒe dzidodo kple akɔfafa akpɔ mɔkpɔkpɔ.” (Romatɔwo 15:4) Ẽ, kpɔɖeŋu siawo doa ŋusẽ mí le mía Mawu ŋusẽkatãtɔ la dzixɔxɔse me. Gake ametakpɔkpɔ kae míate ŋu akpɔ mɔ na tso Mawu gbɔ egbea?\nNusi Mawu ƒe Ametakpɔkpɔ Mefia O\n13. Ðe wònye dzizizi na Yehowa be wòawɔ nukunu ɖe mía ta? Ðe eme.\n13 Ŋugbe si Mawu do be yeakpɔ ame ta mefia be enye dzizizi na Yehowa be wòawɔ nukunuwo le mía ta o. Kpao, mía Mawu medo ŋugbe be míanɔ agbe kuxi manɔmee le nuɖoanyi xoxo sia me o. Yehowa subɔla wɔnuteƒe geɖe dze ŋgɔ fukpekpewo, siwo ƒe ɖewoe nye koɖoɖo, aʋawɔwɔ, dɔléle, kple ku. Yesu gblɔ na eƒe nusrɔ̃lawo kɔte be woate ŋu awu wo dometɔ aɖewo ɖe woƒe xɔse ta. Susu ma tae Yesu te gbe ɖe alesi wòle vevie be woado dzi vaseɖe nuwuwui dzi ɖo. (Mateo 24:9, 13) Ne ɖe Yehowa anɔ eƒe ŋusẽ zãm atsɔ anɔ amewo ɖem nukutɔe le nya sia nya me la, anye ne Satana akpɔ nya atsɔ aɖe alɔme le Yehowa ŋu eye wòanɔ te ɖe edzi ake ɖi le subɔsubɔdɔ si wɔm míele na mía Mawu la ƒe nuvãnyenye ŋu.—Hiob 1:9, 10.\n14. Kpɔɖeŋu kawoe fia be Yehowa mekpɔa esubɔlawo katã ta le mɔ ɖeka tɔgbe nu o?\n14 Le Biblia ƒe ɣeyiɣiwo me gɔ̃ hã la, Yehowa mezã eƒe ametakpɔŋusẽ tsɔ xe mɔ be esubɔlawo meku kukpo o. Le kpɔɖeŋu me, Herodes wu apostolo Yakobo le ƒe 44 M.Ŋ. me; ke hã ɣeyiɣi kpui aɖe le nudzɔdzɔ ma megbe la, eɖe Petro “tso Herodes si me.” (Dɔwɔwɔwo 12:1-11) Eye Yohanes, si nye Yakobo nɔviŋutsu, nɔ agbe wòdidi wu Petro kple Yakobo. Edze ƒã be míate ŋu akpɔ mɔ be Mawu nakpɔ esubɔlawo katã ta le mɔ ɖeka tɔgbe nu o. Gakpe ɖe eŋu la, “azãgbe kple nuɖiɖeame” ɖia kpe mí katã. (Nyagblɔla 9:11) Ekema aleke Yehowa kpɔa mía ta egbeae?\nYehowa Kpɔa Ame Ta le Ŋutilã Me\n15, 16. (a) Kpeɖodzi kae li si fia be Yehowa kpɔa esubɔlawo ƒe ƒuƒoƒoa ta le ŋutilã me? (b) Nukata míate ŋu aka ɖe edzi be Yehowa akpɔ esubɔlawo ta fifia kple le “xaxa gã” la me?\n15 Gbã la, bu ametakpɔkpɔ le ŋutilã me ŋu kpɔ. Míate ŋu akpɔ mɔ be woakpɔ mí Yehowa subɔlawo ƒe ƒuƒoƒoa ta. Ne manye nenema o la, míate ŋu adze Satana si me bɔbɔe. Bu nya sia ŋu kpɔ: Naneke madzɔ dzi na Satana, “xexe sia me fia,” wu be yeabu mo na tadedeagu vavãtɔ o. (Yohanes 12:31; Nyaɖeɖefia 12:17) Xexe sia me dziɖuɖu sesẽtɔ kekeakewo dometɔ aɖewo xe mɔ ɖe míaƒe gbeƒãɖeɖedɔa nu eye wote kpɔ be yewoaɖe mí ɖa kura. Ke hã Yehowa ƒe amewo kpɔtɔ li ke sesĩe eye wole gbeƒãɖeɖe dzi madzudzɔmadzudzɔe! Nukatae dukɔ sesẽwo mete ŋu tɔ te Kristotɔwo ƒe ha sue sia si me tɔwo mede bubuawo nu o eye wòdze abe wɔna mele wo ŋu o ene la ƒe dɔwɔwɔ o? Le esi Yehowa tsɔ eƒe kpɔɖeŋuʋala sesẽawo tsyɔ mía dzi tae!—Psalmo 17:7, 8.\n16 Ke ametakpɔkpɔ le ŋutilã me le “xaxa gã” si gbɔna me hã ɖe? Mele be míavɔ̃ Mawu ƒe ʋɔnudɔdrɔ̃ me tsonuwo o. Nya lae nye be, “Aƒetɔ la nya alesi wòaɖe mawumemewo atso tetekpɔwo me, eye wòadzra ame madzɔmadzɔwo ɖo hena ʋɔnudrɔ̃gbe, bene woatu fe vɔ̃ na wo.” (Nyaɖeɖefia 7:14; Petro II, 2:9) Gake hafi ɣeyiɣi ma naɖo la, míate ŋu aka ɖe nu eve aɖewo dzi ɣesiaɣi. Gbã, Yehowa maɖe mɔ gbeɖe be woatsrɔ̃ esubɔla wɔnuteƒewo ɖa le anyigba dzi o. Evelia, atsɔ agbe mavɔ nɔnɔ le dzɔdzɔenyenye xexe yeye me aɖo eteƒe na nuteƒewɔlawo—ne ehiã la, to tsitretsitsia dzi. Le amesiwo aku gome la, teƒe aɖeke megale dedie wu woƒe Mawu ƒe susu me nɔnɔ o.—Yohanes 5:28, 29.\n17. Aleke Yehowa kpɔa mía ta to eƒe Nya la dzii?\n17 Fifi laa kura gɔ̃ hã la, Yehowa kpɔa mía ta to eƒe “nya” si le agbe, si sẽ ŋu be wòte ŋu ʋãa amewo woɖɔa woƒe dzi ɖo hetrɔa woƒe agbenɔnɔ la dzi. (Hebritɔwo 4:12) To eƒe dzidzenuwo dzi wɔwɔ me la, akpɔ mía ta tso ŋutilã me nuveviwɔame me le nanewo me. Yesaya 48:17 gblɔ be: “Nye Yehowa . . . enye amesi fia nusi nyo na wò la wò.” Ðikeke mele eme o be agbenɔnɔ ɖe Mawu ƒe Nya la nu ate ŋu ade míaƒe lãmesẽ dzi eye míaƒe agbe nadidi ɖe edzi. Le kpɔɖeŋu me, le esi míetsɔa Biblia ƒe nuxlɔ̃ame be míatsri ahasiwɔwɔ kple be míagaƒo ɖi mía ɖokui o wɔa dɔe ta la, míetsria nuwɔna makɔmakɔwo kple agbe baɖa nɔnɔ siwo gblẽa ame mavɔ̃mawu geɖe ƒe agbe dome. (Dɔwɔwɔwo 15:29; Korintotɔwo II, 7:1) Míedaa akpe geɖe ŋutɔ ɖe alesi Mawu ƒe Nya la kpɔa mía tae la ta!\nYehowa Kpɔa Mía Ta le Gbɔgbɔ Me\n18. Aleke Yehowa kpɔa mía ta le gbɔgbɔ mee?\n18 Vevietɔe nye be Yehowa kpɔa mía ta le gbɔgbɔ me. Le alesi mía Mawu si lɔ̃a mí la tsɔa nusiwo hiã bene míate ŋu ado dzi le dodokpɔwo me kple nusiwo adzɔ mía kplii dome ƒomedodo ŋu blaa akpa na míi ta la, ekpɔa mía ta tso gbɔgbɔ me nuveviwɔame me. Yehowa toa nusiawo dzi léa míaƒe agbe ɖe te, menye hena ƒe vɛ aɖewo ko o ke boŋ yi ɖe mavɔmavɔ me hã. Bu ɖoɖo siwo Mawu wɔ be wòatsɔ akpɔ mía ta le gbɔgbɔ me dometɔ aɖewo ŋu kpɔ.\n19. Aleke Yehowa ƒe ŋusẽ ate ŋu ana míakpe akɔ kple dodokpɔ ɖesiaɖe si míado goe?\n19 Yehowae nye ‘Gbedodoɖasela la.’ (Psalmo 65:3) Ne agbe me nuteɖeamedziwo wɔ abe ɖe wowu tsɔtsɔ na mí ene la, míaƒe dzimenyawo gbɔgblɔ nɛ ate ŋu ana míakpɔ gbɔdzɔe geɖe. (Filipitɔwo 4:6, 7) Ðewohĩ maɖe míaƒe dodokpɔawo ɖa nukutɔe ya o, gake le gbe si míedo ɖa tso dzime ŋu ɖoɖo me la, ate ŋu ana nunya si hiã bene míatsɔ akpɔ wo gbɔe la mí. (Yakobo 1:5, 6) Gakpe ɖe eŋu la, Yehowa naa gbɔgbɔ kɔkɔe amesiwo bianɛ. (Luka 11:13) Gbɔgbɔ sẽŋu ma ate ŋu akpe ɖe mía ŋu míakpe akɔ kple dodokpɔ alo kuxi ɖesiaɖe si míado goe. Ate ŋu ana ‘ŋusẽ si gbɔ dzɔdzɔmetɔ ŋu’ la mí bene míado dzi vaseɖe esime Yehowa naɖe kuxi siwo katã doa nuxaxa na ame ɖa le xexe yeye si tu aƒe alea gbegbe la me.—Korintotɔwo II, 4:7.\n20. Aleke Yehowa ƒe ametakpɔŋusẽ ate ŋu ato mía hati tadeagulawo dzii?\n20 Yehowa te ŋu ɖea eƒe ametakpɔŋusẽ fiana to mía hati tadeagulawo dzi ɣeaɖewoɣi. Yehowa ƒo eƒe amewo nu ƒu wonye xexeame godoo ƒe ‘nɔviwo ƒe habɔbɔ.’ (Petro I, 2:17; Yohanes 6:44) Le lɔlɔ̃ si le nɔviwo ƒe habɔbɔ sia me ta la, míekpɔa kpeɖodzi gbagbe siwo fia be ŋusẽ le Mawu ƒe gbɔgbɔ kɔkɔea si wòʋãa amewo wowɔa nu nyui. Gbɔgbɔa tsea ku le mía me—wonye nɔnɔme xɔasi lédziname siwo dometɔ aɖewoe nye lɔlɔ̃, dɔmenyonyo, kple dɔmekɔkɔ. (Galatiatɔwo 5:22, 23) Eyata ne míeɖo xaxa me eye haxɔsetɔ aɖe see le eɖokui me ɖo aɖaŋu si akpe ɖe mía ŋu alo gblɔ dzideƒonamenya siwo hiã mí vevie ŋutɔ na mí la, míate ŋu ada akpe na Yehowa ɖe eƒe ametakpɔkpɔ belélenametɔe alea ta.\n21. (a) Gbɔgbɔmenuɖuɖu si vana ɖe ɣeyiɣi nyuitɔ dzi kae Yehowa nana to “dɔla nuteƒewɔla kple aɖaŋudzela” la dzi? (b) Viɖe kae wò ŋutɔ nèkpɔ tso nusiwo Yehowa naa mí be woakpɔ mía ta le gbɔgbɔ me la me?\n21 Yehowa ganaa nu bubu aɖe hã mí be wòakpɔ mía ta: eyae nye gbɔgbɔmenuɖuɖu si vana ɖe ɣeyiɣi dzi. Be Yehowa nakpe ɖe mía ŋu míaxɔ ŋusẽ tso eƒe Nya la me la, ede dɔ asi na “dɔla nuteƒewɔla kple aɖaŋudzela” la be wòama gbɔgbɔmenuɖuɖu na mí. Dɔla nuteƒewɔla la toa agbalẽwo abe Gbetakpɔxɔ kple Nyɔ! magazinewo ene, kpakple kpekpewo, takpekpe suewo kple gãwo, dzi naa ‘nuɖuɖu mí le ɣeyiɣi nyuitɔ dzi’—wonye nusiwo míehiã, le ɣeyiɣi siwo dzi míehiã wo me. (Mateo 24:45) Èse nya aɖe le Kristotɔwo ƒe kpekpe aɖe me—nyaŋuɖoɖo loo, nuƒo loo, alo le gbedodoɖa gɔ̃ hã me—si na ŋusẽ kple dzideƒo si tututu nèhiã la wò kpɔa? Ðe míaƒe magazineawo me nyati aɖe wɔ dɔ ɖe wò agbe dzi kpɔa? Ðo ŋku edzi be Yehowae naa nusiawo katã mí bene woakpɔ mía ta le gbɔgbɔ me.\n22. Mɔ ka nue Yehowa zãa eƒe ŋusẽ le ɣesiaɣi, eye nukatae eƒe nuwɔwɔ alea va ɖea vi na mí le mɔ nyuitɔ kekeake nu?\n22 Yehowa nye akpoxɔnu “na amesiwo katã sii tso” nyateƒe. (Psalmo 18:31) Míese egɔme be mezãa eƒe ŋusẽ tsɔ kpɔa mía ta tso dzɔgbevɔ̃ewo katã me fifia o. Gake ezãa eƒe ametakpɔŋusẽ ɣesiaɣi tsɔ kpɔa egbɔ be yeƒe tameɖoɖowo va eme. Eƒe nuwɔwɔ alea va ɖea vi na eƒe amewo le mɔ nyuitɔ kekeake nu mlɔeba. Ne míete ɖe Yehowa ŋu eye míekpɔtɔ le eƒe lɔlɔ̃ me la, ana agbe deblibo si nuwuwu meli na o mí. Esi mɔkpɔkpɔ sia le susu me na mí la, míate ŋu abu fukpekpe ɖesiaɖe le nuɖoanyi sia me be enye ‘ɣeyiɣi kpui aɖe ko ƒe nu si mesesẽ o’ nyateƒe.—Korintotɔwo II, 4:17.\nPsalmo 23:1-6 Abe Alẽkplɔla Gãtɔ ene la, aleke Yehowa kpɔa eƒe ame siwo le abe alẽwo ene ta heléa be na woe?\nPsalmo 91:1-16 Aleke Yehowa kpɔa mía ta tso gbɔgbɔmefɔku mee, eye nukae wòle be míawɔ hafi wòakpɔ mía ta?\nDaniel 6:17-23, 26-28 Aleke Yehowa fia nu blema fia aɖe tso Eƒe ametakpɔŋusẽ ŋu, eye nukae míate ŋu asrɔ̃ tso kpɔɖeŋu sia me?\nMateo 10:16-22, 28-31 Tsitretsiɖeŋu kae míate ŋu akpɔ mɔ na, eye nukatae mele be míavɔ̃ tsitretsiɖeŋulawo o?\nNu kae ametakpɔbali la tsi tre ɖi na, eye aleke Yehowa subɔlawo nɔa dedie le afi ma?


2 Korintotɔwo 9 | Biblia Le Internet Dzi | Xexe Yeye Gɔmeɖeɖe (1984)\n9 Ke mekpɔe be mehiã be maŋlɔ nu aɖo ɖe mi le ame kɔkɔewo ŋuti subɔsubɔdɔ la ŋu hafi o, 2 elabena menya ale si miele klalo, si ta mele adegbe ƒom le mia ŋu na Makedoniatɔwo, be ƒe ɖekae nye esia si Axaya le klalo xoxo, eye miaƒe veviedodo de dzo wo dometɔ akpa gãtɔ me. 3 Gake mele nɔviawo dɔm ɖa, bene adegbe si míeƒona le mia ŋu la nagazu dzodzro le go sia me o, ke boŋ be mianɔ klalo ŋutɔŋutɔ, abe ale si melɔ̃a gbɔgblɔ be mianɔ klaloe ene. 4 Ne menye nenema o la, ne mía kple Makedoniatɔwo míava ɖo, evɔ woakpɔe be miele klalo o la, ŋu akpe mí le mɔ aɖe nu—nyemedi be magblɔ be mi o—le kakaɖedzi sia si le mía si la ta. 5 Eya ta mebui be, ehiã be made dzi ƒo na nɔviawo be woado ŋgɔ ava mia gbɔ, be woadzra nu gbogbo siwo ŋugbe miedo xoxo la ɖo, bene esia nasɔ gbe abe dɔmenyonunana ene, ke menye abe nu si woxɔ akpasesẽtɔe ene o. 6 Gake le nu sia gome la, ame si ƒãa nu le nuveve me la, aŋe nu le nuveve me; ame si ƒãa nu wòsɔa gbɔ la, aŋe nu wòasɔ gbɔ hã. 7 Ame sia ame newɔ abe ale si wòɖo le eƒe dzi me ene, menye kple veve alo dzizizi o, elabena ame si naa nu kple dzidzɔ lae Mawu lɔ̃na. 8 Gawu la, Mawu ate ŋu ana eƒe amenuveve la nasɔ gbɔ na mi, bene esi nu siwo katã le mia si dzea mia ŋu bliboe la, miakpɔ nu geɖewo hena dɔ nyui sia dɔ nyui wɔwɔ. 9 (Abe ale si woŋlɔe ɖi ene be: “Ema nu na ame geɖewo dɔmenyotɔe, ena nu ame dahewo, eƒe dzɔdzɔenyenye li tegbee.” 10 Ke ame si naa nuku nuƒãla kple abolo hena ɖuɖu la ana nuku si mieƒãna la mi, eye wòana wòasɔ gbɔ ɖe edzi, eye wòana dzɔdzɔenyenye ƒe kutsetse nasɔ gbɔ ɖe edzi.) 11 Le nu sia nu me la, wonana miezua kesinɔtɔwo hena dɔmenyo ɖe sia ɖe ƒomevi wɔwɔ, si toa mía dzi wɔnɛ be wodaa akpe na Mawu; 12 elabena kpekpeɖeŋunana ƒe dutoƒo subɔsubɔdɔ sia menye nu geɖewo nana ame kɔkɔewo le woƒe nu hiahiãwo nu ko o, ke be wòana woada akpe geɖe na Mawu hã. 13 To kpeɖodzi si subɔsubɔdɔ sia nana dzi la, wodoa Mawu ɖe dzi, elabena miebɔbɔna ɖe Kristo la ŋuti nya nyui la te, abe ale si miegblɔnɛ le dutoƒo be yewobɔbɔna ɖe ete ene, eye le esi mienaa nu geɖewo dɔmenyotɔe ɖo ɖe woa kple amewo katã la ta; 14 eye wole kokoƒoƒo dzi ɖe mia ta, eye miele wo dzrom vevie, le Mawu ƒe amenuveve geɖe si wòna mi la ta. 15 Woada akpe na Mawu le eƒe nunana faa sia si wu gbɔgblɔ la ta.


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga Hiligaynon Hungarian Igbo Italian Korean Lithuanian Malagasy Mizo Ossetian Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nÐE MÍATE ŋu ana Mawu nakpɔ dzidzɔ alo ado dzikua? Ðe Mawu ate ŋu akpɔ dzidzɔa? Ame aɖewo susuna be Mawu nye ŋusẽ dzro aɖe ko. Ðe míate ŋu akpɔ mɔ be ŋusẽ dzro aɖe si si amenyenye mele o nakpɔ dzidzɔa? Kura o. Gake bu nusi Biblia gblɔ tso Mawu ŋu la ŋuti kpɔ.\nYesu Kristo gblɔ be: ‘Mawu nye Gbɔgbɔ.’ (Yohanes 4:24) Gbɔgbɔ nye agbe ƒomevi aɖe si to vovo na amegbetɔwo. Togbɔ be amegbetɔwo mekpɔa nusi nye gbɔgbɔ o hã la, ŋutilã le esi—“gbɔgbɔŋutilã.” (Korintotɔwo I, 15:44; Yohanes 1:18) Biblia zã nuwo ɖɔɖɔ le kpɔɖeŋumɔnu tsɔ ƒo nu kura gɔ̃ hã tso Mawu ŋu be ŋku, to, asi, kple bubuawo le esi. * Ŋkɔ hã le Mawu si—eyae nye Yehowa. (Psalmo 83:19) Eyata gbɔgbɔmemee Mawu si ŋu Biblia ƒo nu tsoe la nye. (Hebritɔwo 9:24) “Eyae nye Mawu gbagbe kple fia mavɔ.”—Yeremya 10:10.\nEsi Yehowa nye amesi le agbe ŋutɔŋutɔ ta la, ebua tame hewɔa nu. Eɖea amenyenye kple seselelãme, nusiwo wòlɔ̃na kple nusiwo melɔ̃na o, fiana. Le nyateƒe me la, nyagbɔgblɔ gbogbo aɖewo le Biblia me siwo ɖe nusiwo dzɔa dzi nɛ kple nusiwo medzɔa dzi nɛ o fia. Togbɔ be amegbetɔwo ƒe nɔnɔme alo amenyenye si le wo sie wotsɔ wɔa woƒe mawuwo kple legbawo hã la, Yehowa, Mawu ŋusẽkatãtɔ ya ŋutɔe nye seselelãme siwo wòtsɔ de amegbetɔwo mee la ƒe Dzɔtsoƒe.—Mose I, 1:27; Yesaya 44:7-11.\nÐikekemanɔmee la, Yehowa nye ‘dzidzɔ Mawu.’ (Timoteo I, 1:11) Menye eƒe asinudɔwɔwɔwo koe doa dzidzɔ nɛ o ke boŋ ekpɔa dzidzɔ hã le eƒe tameɖoɖowo dzi wɔwɔ me. Yehowa gblɔ to nyagblɔɖila Yesaya dzi be: “Mawɔ nye didiwo katã dzi; . . . megblɔ nya, eye mana wòava eme hã meɖo nu, eye mawɔe hã.” (Yesaya 46:9-11) Hakpala la dzi ha be: “Yehowa kpɔa dzidzɔ le eƒe dɔwɔwɔwo ŋu!” (Psalmo 104:31) Gake nu bubu aɖe hã gali si doa dzidzɔ na Mawu. Egblɔ be: “Vinye, dze nunya, be nado dzidzɔ na nye dzi.” (Lododowo 27:11) Bu nusi ema fia ŋu kpɔ—be míate ŋu ado dzidzɔ na Mawu!\nAlesi Míawɔ Ado Dzidzɔ Na Mawu ƒe Dzii\nBu alesi ƒome ƒe ta Noa do dzidzɔ na Yehowae ŋu kpɔ. “Yehowa ve” Noa “nu” elabena “enye ame dzɔdzɔe kple ame maɖifɔ le eŋɔlimetɔwo dome.” Noa to vovo kura na ame vɔ̃ɖi siwo nɔ agbe ɣemaɣi, elabena eƒe xɔse kple toɖoɖo do dzidzɔ na Mawu ale gbegbe be wote ŋu gblɔ be “Noa zɔ kple Mawu.” (Mose I, 6:6, 8, 9, 22) “Le xɔse me Noa . . . [tsɔ] mawuvɔvɔ̃ wɔ aɖakaʋu hena eƒemetɔwo ɖeɖe.” (Hebritɔwo 11:7) Yehowa kpɔ ŋudzedze ɖe Noa ŋu eye wòyra eya kple eƒe ƒomea be wotsi agbe le ameƒomea ƒe ŋutinya ƒe ɣeyiɣi ma si me zitɔtɔ nɔ me.\nBlemafofo Abraham hã nyae be Yehowa ate ŋu akpɔ dzidzɔ alo ado dziku. Alesi gbegbe wònya Mawu ƒe nukpɔsusue dze ƒã esime Yehowa gblɔ nɛ be yele Sodom kple Gomora tsrɔ̃ ge le woƒe ŋunyɔnuwo wɔwɔ ta. Abraham nya Yehowa nyuie ale gbegbe be ete ŋu ƒo nya ta be madzɔ akpɔ gbeɖe be Mawu natsrɔ̃ ame dzɔdzɔe kple ame vɔ̃ɖi siaa o. (Mose I, 18:17-33) Le ƒe geɖewo megbe la, Abraham ɖo to Mawu ƒe mɔfiame “tsɔ Isak na,” elabena “esusu bena, ŋusẽ le Mawu si be, wòafɔe ɖe tsitre tso ame kukuwo dome ke hã.” (Hebritɔwo 11:17-19; Mose I, 22:1-18) Abraham nya Mawu ƒe seselelãmewo nyuie eye wòɖe xɔse sẽŋu fia heɖo toe ale gbegbe be ‘wova yɔe be Yehowa xɔlɔ̃.’—Yakobo 2:23.\nAme bubu aɖe si dze agbagba vevie be yeado dzidzɔ na Mawu ƒe dzie nye blema Israel Fia Dawid. Yehowa gblɔ le eŋu be: “Mekpɔ Dawid, Isai vi la, ŋutsu, si dze nye dzi ŋu, amesi lawɔ nye lɔlɔ̃nu katã.” (Dɔwɔwɔwo 13:22) Hafi Dawid nava dze ŋgɔ ame dzɔtsu Goliat la, eɖo ŋu ɖe Mawu ŋu bliboe eye wògblɔ na Israel-fia Saul be: “Yehowa, si ɖem tso dzata kple sisiblisi si me la, eya ke aɖem tso Filistitɔ sia si me.” Yehowa yra Dawid ƒe kaka ɖe Eyama dzi eye ekpe ɖe Dawid ŋu wòwu Goliat. (Samuel I, 17:37, 45-54) Menye Dawid ƒe nuwɔnawo koe wòdi be ‘woadze Yehowa ŋu’ o, ke boŋ ‘eƒe numenyawo kple eƒe dzimesusuwo’ hãe.—Psalmo 19:15.\nKe míawo ya ɖe? Aleke míawɔ ado dzidzɔ na Yehowa? Zi alesi míenya alesi Mawu sena le eɖokui me la, zi nenemae míava nya nusi míate ŋu awɔ be míana wòakpɔ dzidzɔ. Ne míele Biblia xlẽm la, ele vevie be míadze agbagba asrɔ̃ nu tso Mawu ƒe seselelãmewo ŋu bene ‘eƒe lɔlɔ̃nu ƒe sidzedze nayɔ mí fũ le gbɔgbɔ ƒe nunya kple gɔmesese katã me, bene míazɔ alesi dze Yehowa la hena eƒe ŋudzedze katã.’ (Kolosetɔwo 1:9, 10) Sidzedzee akpe ɖe mía ŋu be míatu xɔse ɖo. Esia le vevie elabena “ne xɔse mele mía si o la, míate ŋu adze Mawu ŋu o.” (Hebritɔwo 11:6) Nyateƒee, ne míedze agbagba tu xɔse sẽŋu ɖo eye míetrɔ míaƒe agbenɔnɔ wòwɔ ɖeka kple Yehowa ƒe lɔlɔ̃nu la, míate ŋu ado dzidzɔ na eƒe dzi. Le ɣeyiɣi ma ke me la, ele be míakpɔ nyuie be míagado dziku na Yehowa o.\nMègado Dziku Na Mawu O\nAlesi woate ŋu ado dziku na Yehowae ƒe kpɔɖeŋu aɖe dze le Noa ƒe ŋkekeawo me nuŋlɔɖia me. Ɣemaɣi la, “amegbetɔwo ƒe vɔ̃ɖivɔ̃ɖi va sɔ gbɔ le anyigba dzi. Eye Mawu kpɔ bena, xexeame gblẽ keŋ; elabena amegbetɔwo katã ƒe zɔzɔme gblẽ le anyigba dzi.” Aleke Mawu se le eɖokui mee esime wòlé ŋku ɖe ŋunyɔnuwɔwɔ kple vɔ̃ɖinyenye si nɔ edzi yim la ŋu? Biblia gblɔ be “eve Yehowa bena, wòwɔ ame ɖe anyigba dzi, eye wòɖu dzi nɛ.” (Mose I, 6:5, 6, 11, 12) Dzi ku Mawu elabena amegbetɔwo ƒe agbenɔnɔ va gblẽ ale gbegbe be eva hiã be wòatrɔ eƒe nɔnɔme ɖe dzidzime vɔ̃ɖi si nɔ anyi do ŋgɔ na Tsiɖɔɖɔa ŋu. Esi Mawu mekpɔ dzidzɔ ɖe woƒe nuvɔ̃ɖiwɔwɔwo ŋu o ta la, etrɔ Wɔla nyenye ƒe nɔnɔme si nɔ esi ɖe amegbetɔwo ŋu wòva zu wo tsrɔ̃la.\nYehowa do dziku hã esime eya ŋutɔ ƒe amewo, siwo nye blema Israel dukɔa, metsɔ ɖeke le eƒe seselelãmewo kple eƒe mɔfiame si me lɔlɔ̃ le la me o atraɖii. Hakpala la fa konyi be: “Zi nenie womedze aglã ɖe eŋu le gbeadzi, eye womedo dziku nɛ le gbedadaƒo o! Wole Mawu tetekpɔ dzi ɖaa, eye wodo dziku na Israel ƒe kɔkɔetɔ la.” Gake “nublanuikpɔla wònye, etsɔa vodada kena, eye metsrɔ̃a ame o. Eɖoa asi eƒe dɔmedzoe dzi zi geɖe, eye meɖea asi le eƒe dziku katã ŋu o.” (Psalmo 78:38-41) Togbɔ be Israel-viwo nɔ woƒe aglãdzedze me tsonu si wodze na ƒe fu kpem gɔ̃ hã la, Biblia gblɔ na mí be ‘esi woxaxa wo ɖo la, ete ɖe Mawu dzi.’—Yesaya 63:9.\nTogbɔ be Israel-viwo nya nyuie be Mawu tsɔ ɖe le eme na yewo lɔlɔ̃tɔe hã la, “woɖe alɔme le Mawu ƒe ame dɔdɔawo ŋu, wodo vlo eƒe nyawo, eye woɖu fewu le eƒe nyagblɔɖilawo ŋu, vaseɖe esime Yehowa do dɔmedzoe ɖe eƒe dukɔ ŋu ɖe dzi, eye womete ŋu lé enu o.” (Kronika II, 36:16) Mlɔeba la, aglãdzela kɔlialiatɔ siawo ƒe nuwɔna va “do dziku na eƒe gbɔgbɔ kɔkɔe la” ale gbegbe be Yehowa dzudzɔ wo nu veve. (Yesaya 63:10) Nukae do tso eme? Esime Babilontɔwo va dze Yuda dzi la, Mawu tɔ dzɔ be wòɖe eƒe ametakpɔkpɔ ɖa le wo dzi eye wotsrɔ̃ Yerusalem. (Kronika II, 36:17-21) Nublanuinya ka gbegbe nye si wònyena ne amegbetɔwo tia woawo ŋutɔ ƒe nuvɔ̃gbenɔnɔ ƒe mɔ si doa dziku kple nuxaxa na wo Wɔla la!\nBiblia na míenya kɔte be numadzɔmadzɔwɔwɔ vea Mawu ŋutɔ. (Psalmo 78:41) Nusiwo doa dziku na Mawu—eye wonyɔa ŋu nɛ kura gɔ̃ hã—dometɔ aɖewoe nye dada, alakpadada, amewuwu, akunyawɔwɔ, afakaka, tɔgbui kukuwo subɔsubɔ, agbegbegblẽnɔnɔ, ŋutsu kple ŋutsu alo nyɔnu kple nyɔnu ƒe dɔdɔ, nuteƒemawɔmawɔ le srɔ̃ɖeɖe me, ƒometɔ kplikplikpli gbɔ dɔdɔ, kple ame dahewo teteɖeanyi.—Mose III, 18:9-29; 19:29; Mose V, 18:9-12; Lododowo 6:16-19; Yeremya 7:5-7; Maleaxi 2:14-16.\nAleke Yehowa sena le eɖokui me ɖe trɔ̃subɔsubɔ ŋu? Mose II, 20:4, 5 gblɔ be: “Megawɔ legba aɖeke na ɖokuiwò o. Megawɔ nusiwo le dziƒo, alo nusiwo le anyigba dzi, alo nusiwo le tsi me le anyigba te la, ƒe nɔnɔme o. Megade ta agu na wo o, eye megasubɔ wo o.” Nukatae? Elabena ‘ŋunyɔnue’ legbawo ‘nye na Yehowa.’ (Mose V, 7:25, 26) Apostolo Yohanes xlɔ̃ nu be: “Viwo, mikpɔ mia ɖokui dzi nyuie le trɔ̃wo ŋuti!” (Yohanes I, 5:21) Apostolo Paulo hã ŋlɔ be: “Nye lɔlɔ̃tɔwo, misi le trɔ̃subɔsubɔ la nu!”— Korintotɔwo I, 10:14.\nDi Mawu ƒe Ŋudzedzekpɔkpɔ\n‘Tsi metoa Mawu kple dzime dzɔdzɔetɔwo dome o.’ Eye “amesiwo fɔɖiɖi mele woƒe zɔzɔme ŋu o la, ƒe nu nyoa eŋu.” (Lododowo 3:32; 11:20) Gake eteƒe madidi o, Mawu ƒe dɔmedzoe ava amesiwo ɖoe koŋ le dziku dom nɛ alo metsɔa ɖeke le eƒe seselelãmewo me o la dzi. (Tesalonikatɔwo II, 1:6-10) Le nyateƒe me la, esusɔ vie ko aɖe vɔ̃ɖinyenye si bɔ alea gbegbe egbea la ɖa keŋkeŋ.—Psalmo 37:9-11; Zefanya 2:2, 3.\nGake Biblia na eme kɔ ƒã be Yehowa “melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ.” (Petro II, 3:9) Edina be yeave ame dzɔdzɔe siwo lɔ̃nɛ la nu tsɔ wu be yeado dziku ɖe amesiwo gbea dzimetɔtrɔ la ŋu. “Ame vɔ̃ɖi ƒe ku” mevivia Yehowa nu “o, negbe be, ame vɔ̃ɖi naɖe asi le eƒe zɔzɔme ŋu, ne wòanɔ agbe boŋ ye.”—Xezekiel 33:11.\nEyata ame aɖeke meli koŋ si ŋu wòle be Yehowa nado dziku ɖo o. “[Yehowa] yɔ fũ kple dɔmetɔtrɔ kple nublanuikpɔkpɔ.” (Yakobo 5:11) Ne kakaɖedzi blibo le asiwò ɖe Mawu ƒe ɖetsɔleme ŋu la, àte ŋu ‘adro wò dzimaɖiwo katã ɖe eyama dzi; elabena eyama léa be na wò.’ (Petro I, 5:7) Ka ɖe edzi be amesiwo doa dzidzɔ na Mawu ƒe dzi la ate ŋu akpɔ mɔ be akpɔ ŋudzedze ɖe yewo ŋu eye yewoanye exɔlɔ̃wo. Eyata ehiã vevie fifia wu tsã be ‘míayi edzi anɔ si dzem nusi nye Aƒetɔ la ƒe lɔlɔ̃nu.’—Efesotɔwo 5:10.\nAleke gbegbe wònyoe nye si be le Mawu ƒe amenuveve me la, eɖe eƒe nɔnɔme nyoameŋuwo kple seselelãmewo fia míi! Eye àte ŋu ana wòakpɔ dzidzɔ. Ne èdii nenema la, ekema míede dzi ƒo na wò be nàdi Yehowa Ðasefowo le afisi nèle. Adzɔ dzi na wo be woagblɔ nusiwo kpe ɖe wo ŋu kple nusiwo wote ŋu wɔ le woƒe agbagbadzedze me be yewoadze Mawu ŋu la na wò.\n^ mm. 3 Kpɔ aɖaka si ƒe tanyae nye “Nukatae Biblia Ƒo Nu Tso Mawu Ŋu abe Amegbetɔe Wònye Ene?”\nNukatae Biblia Ƒo Nu Tso Mawu Ŋu abe Amegbetɔe Wònye Ene?\nEsi ‘Mawu nye Gbɔgbɔ’ ta la, míate ŋu akpɔe kple míaƒe ŋku o. (Yohanes 4:24) Esia tae Biblia zã nuwo tsɔtsɔ sɔ kple wo nɔewo, kpɔɖeŋu nyagbɔgblɔwo, kple nuƒoƒo tso Mawu ŋu abe amegbetɔe wònye ene be wòakpe ɖe mía ŋu míase eƒe ŋusẽ, gãnyenye, kple nuwɔnawo gɔme. Eyata togbɔ be míenya alesi tututu Mawu ƒe gbɔgbɔŋutilã le o hã la, Biblia ƒo nu tso Mawu ŋu be ŋku, to, asi, abɔ, asibide, afɔ, kple dzi le esi.—Mose I, 8:21; Mose II, 3:20; 31:18; Hiob 40:9; Psalmo 18:10; 34:16.\nAme ŋutinuwo zazã tsɔtsɔ ƒo nu tso Mawu ŋu mefia be ŋutinuwo le Mawu ƒe gbɔgbɔŋutilã ŋu abe amegbetɔwo tɔ ene o. Mele be woase egɔme be ame ŋutinuwo ŋutɔŋutɔe le esi o. Ðeko nya mawo kpena ɖe amegbetɔwo ŋu be woase alesi Mawu le gɔme. Ne wole nu ƒom amegbetɔ ƒe ŋutinuwo zazã manɔmee la, ɖeko wòasesẽ ŋutɔ eye ɖewohĩ manya wɔ kura gɔ̃ hã na amegbetɔ tsɛwo be woase alesi Mawu le la gɔme o. Gake mefia be amegbetɔwoe wɔ amenyenye na Yehowa Mawu o. Biblia na eme kɔ ƒã be wowɔ amegbetɔ ɖe Mawu ƒe nɔnɔme nu—ke menye be wowɔ Mawu ɖe amegbetɔ ƒe nɔnɔme nu o. (Mose I, 1:27) Esi wònye ‘Mawu ƒe gbɔgbɔe ʋã’ Biblia ŋlɔlawo ta la, alesi woɖɔ Mawu ƒe amenyenyee la nye nusiwo eya ŋutɔ gblɔ tso eɖokui ŋu—amenyenye siawo tututue wòtsɔ wɔ amegbetɔwoe. (Timoteo II, 3:16, 17) Eyata menye amegbetɔ ƒe amenyenyee le Mawu si o, ke Mawu ƒe amenyenye boŋue le amegbetɔwo si.\nNoa ƒe nu dze Mawu ŋu\nAbraham nya Mawu ƒe seselelãmewo nyuie\nDawid ɖo ŋu ɖe Yehowa ŋu bliboe\nNe èle Biblia xlẽm la, àte ŋu asrɔ̃ alesi nàdo dzidzɔ na Mawu ƒe dzii


Dɔwɔwɔwo 7 | Biblia Le Internet Dzi | Xexe Yeye Gɔmeɖeɖe\nStefano ƒe nuƒo le Sanhedrin la ŋkume (1-53)\nBlemafofowo ƒe ɣeyiɣiwo (2-16)\nEsi wonɔ Mose ƒe kpɔkplɔ te kple Israel ƒe trɔ̃subɔsubɔ (17-43)\nMawu menɔa gbedoxɔ siwo wotsɔ asi tu la me o (44-50)\nWoƒu kpe Stefano (54-60)\n7 Ke nunɔlagã la biae be: “Nya siawo le emea?” 2 Stefano ɖo eŋu be: “Ŋutsuwo, nɔviwo kple fofowo, miɖo tom. Ŋutikɔkɔe ƒe Mawu la ɖe eɖokui fia mía tɔgbui Abraham esi wònɔ Mesopotamia, hafi wòva ʋu yi Haran,+ 3 eye wògblɔ nɛ be: ‘Ʋu le mia denyigba dzi kple wò ƒometɔwo gbɔ ne nàyi anyigba si mafia wò la dzi.’+ 4 Ale wòdzo le Kaldeatɔwo ƒe anyigba dzi va nɔ Haran. Eye le fofoa ƒe ku+ megbe la, Mawu na wòʋu va anyigba sia, si dzi miele fifia la dzi.+ 5 Gake mena domenyinu aɖekee le edzi o, ao, mena afɔ ɖeka ƒe kekeme teti hãe o; gake edo ŋugbe nɛ be yeatsɔe anɛ wòazu etɔ, eye emegbe yeatsɔe ana eƒe dzidzimeviwo,+ evɔ vi aɖeke menɔ esi ɣemaɣi o. 6 Ke Mawu gblɔ nɛ hã be eƒe dzidzimeviwo ava zu amedzrowo le dzronyigba dzi, eye anyigba ma dzi tɔwo awɔ wo kluviwoe, eye woawɔ fu wo ƒe alafa ene sɔŋ.+ 7 Mawu gblɔ be, ‘Madrɔ̃ ʋɔnu dukɔ ma si woanye kluviwo na+ la, eye le nu siawo megbe la, woadzo, eye woasubɔm le teƒe sia.’+ 8 “Ebla nu kplii, si ƒe dzesidenue nye aʋatsotso,+ eya ta esi wòdzi Isak+ la, etso aʋa nɛ le ŋkeke enyia gbe.+ Isak dzi Yakob, eye Yakob hã dzi ƒome wuieveawo* tɔgbuiwo. 9 Ke mía tɔgbui siawo ʋã ŋu Yosef,+ wodzrae eye wokplɔe yi Egipte.+ Gake Mawu nɔ kplii,+ 10 eye wòɖee tso eƒe xaxawo katã me, eve enu, eye wòna nunyae le Egipte-fia Farao ŋkume. Eye Farao ɖoe dziɖula ɖe Egipte kple eƒe aƒe blibo la katã dzi.+ 11 Ke dɔ va to le Egipte bliboa kple Kanaan, xaxa gã aɖe ŋutɔe wònye, eye mía tɔgbuiwo mekpɔ nuɖuɖu aɖeke o.+ 12 Ke Yakob se be nuɖuɖu* le Egipte, eye wòdɔ mía tɔgbuiwo ɖa zi gbãtɔ.+ 13 Esi woyi zi evelia la, Yosef ɖe eɖokui fia nɔviawo, ale Farao hã va nya Yosef ƒe ƒomea.+ 14 Ale Yosef dɔ woyi ɖakplɔ fofoa Yakob kple eƒe ƒometɔwo katã tso afi ma vɛ;+ wo katã wole ame* blaadre vɔ atɔ̃.+ 15 Eya ta Yakob ʋu yi Egipte,+ eye afi mae eya+ kple mía tɔgbuiwo ku ɖo.+ 16 Eye wokɔ wo yi Sekem hetsɔ wo mlɔ yɔdo si Abraham tsɔ klosalo ƒle le Hamor viwo si le Sekem+ la me. 17 “Esi ɣeyiɣi la gogo be ŋugbe si Mawu do na Abraham nava eme la, dukɔ la dzi hesɔ gbɔ ɖe edzi le Egipte, 18 va se ɖe esime fia bubu aɖe va ɖu Egipte dzi, si menya Yosef o.+ 19 Ame sia ɖo tame vɔ̃ ɖe míaƒe ƒome la ŋu, eye wòzi vifofowo dzi madzemadzee be woagblẽ woƒe vidzĩwo ɖi ne woaku.+ 20 Ɣemaɣie wodzi Mose, edze ɖeka ŋutɔ le Mawu ŋkume. Eye wona noe* le fofoa ƒe me ɣleti etɔ̃.+ 21 Ke esi wogblẽe ɖi+ la, Farao vinyɔnu va kɔe, eye wòna hehee abe eya ŋutɔ via ene.+ 22 Ale wofia Egiptetɔwo ƒe nunya blibo la katã Mose. Nyateƒee, ŋusẽ ɖo eŋu le nya kple nuwɔna me.+ 23 “Ke esi wòxɔ ƒe blaene la, eva dzi me nɛ be* yeayi aɖakpɔ ye nɔvi Israel-viwo ɖa.+ 24 Esi wòkpɔ be wole nu madzɔmadzɔ wɔm ɖe wo dometɔ ɖeka ŋu la, eʋli eta, eye wòbia hlɔ̃ na ame si wole fu wɔmee la hewu Egiptetɔ la. 25 Esusu be ye nɔviwo ase egɔme be Mawu aɖe wo to yeƒe asi dzi, gake womese egɔme nenema o. 26 Le ŋufɔke la, eva do ɖe wo dzi esime wole kɔ dam, eye wòdze agbagba be yeadzra wo dome ɖo be ŋutifafa nava aƒe, eye wògblɔ be: ‘Ŋutsuwo, nɔviwoe mienyee! Nu ka tae miele nu vevi wɔm mia nɔewo?’ 27 Ke ame si le nu vevi wɔm nɔvia la tu asii ɖa gblɔ be: ‘Ame kae ɖo wò dziɖula kple ʋɔnudrɔ̃la ɖe mía nu? 28 Ðe nèdi be yeawu nye hã abe ale si nèwu Egiptetɔ la etsɔ enea?’ 29 Esi Mose se nya sia la, esi, eye wòzu amedzro le Midian-nyigba dzi, afi si wodzi ŋutsuvi eve nɛ+ le. 30 “Le ƒe blaene megbe la, mawudɔla aɖe ɖe eɖokui fiae le ŋuve si le bibim+ la me le gbedzi le Sinai To la gbɔ. 31 Esi Mose kpɔe la, eƒe nu ku le nu si wòkpɔ la ŋuti. Ke esi wòle tetem ɖe eŋu be yealé ŋku ɖe eŋu nyuie la, ese Yehowa* ƒe gbe be: 32 ‘Nyee nye tɔgbuiwòwo ƒe Mawu, Abraham kple Isak kpakple Yakob ƒe Mawu.’+ Mose dzo nyanyanya, eye meke atse be yeagalé ŋku ɖe eŋu nyuie o. 33 Yehowa* gblɔ nɛ be, ‘Ðe wò afɔkpawo le afɔ, elabena teƒe si nèle tsitre ɖo la, anyigba kɔkɔe wònye. 34 Ɛ̃, mekpɔ ale si wole nye dukɔ tem ɖe anyii le Egipte, mese woƒe ŋeŋe,+ eye meɖi va be maɖe wo. Azɔ va madɔ wò ɖe Egipte.’ 35 Mose sia si gbɔ wogbe nu le hegblɔ be: ‘Ame kae ɖo wò dziɖula kple ʋɔnudrɔ̃lae?’+ la, ame sia tututue Mawu dɔ+ to mawudɔla si ɖe eɖokui fiae le ŋuve la me dzi, be wòanye dziɖula kple ɖela. 36 Ŋutsu sia kplɔ wo dzoe;+ ewɔ nukunuwo kple dzesiwo le Egipte,+ le Ƒudzĩ+ la me kple gbea dzi ƒe blaene sɔŋ.+ 37 “Mose siae gblɔ na Israel-viwo be: ‘Mawu aɖo nyagblɔɖila aɖe tso mia nɔviwo dome na mi abe nye ene.’+ 38 Eyae nye ame si nɔ ha la dome le gbea dzi hekpe ɖe mawudɔla+ si ƒo nu kplii+ le Sinai Toa dzi la ŋu, eye wòƒo nu kple mía tɔgbuiwo hã, eye wòxɔ gbedeasi kɔkɔe siwo me agbe le la be yeatsɔ ana mí.+ 39 Mía tɔgbuiwo gbe toɖoɖoe hetu asii ɖa,+ eye le woƒe dzi me la, wotrɔ yi Egipte,+ 40 esi wogblɔ na Aron be: ‘Wɔ mawuwo na mí, ne woanɔ ŋgɔ na mí. Elabena míenya nu si dzɔ ɖe Mose sia si kplɔ mí tso Egipte-nyigba dzi la dzi o.’+ 41 Ale wowɔ nyivi le ŋkeke mawo me, eye wosa vɔ na legba la, eye wodo dzidzɔ na wo ɖokuiwo le woƒe asinudɔwɔwɔwo ŋu.+ 42 Ale Mawu trɔ megbe de wo, eye wòɖe asi le wo ŋu be woasubɔ dziƒonuwo,+ abe ale si woŋlɔe ɖe Nyagblɔɖilawo ƒe agbalẽ la me ene be: ‘Oo, Israel ƒe aƒe, menye nyee miewu lãwo na hesa vɔ na ƒe blaene le gbea dzi o ɖe? 43 Ke boŋ Molok+ ƒe agbadɔ kple mawu Refan ƒe ɣletivi si ŋu mietrɔ ɖo, siwo ƒe nɔnɔme miewɔ hesubɔ lae. Eya ta manya mi aɖo ɖe keke Babilon godo ke.’+ 44 “Ðaseɖiɖigbadɔ* la nɔ mía tɔgbuiwo si le gbea dzi; wowɔe ɖe nɔnɔme si tututu Wòtsɔ fia Mose esi wònɔ nu ƒom kplii la nu.+ 45 Mía tɔgbui siwo si me wotsɔe dee la kple Yosua hã kɔe ɖe asi yi dukɔ siwo Mawu tu asii ɖa le mía tɔgbuiwo ŋgɔ+ la ƒe anyigba dzi.+ Enɔ afi ma va se ɖe David ŋɔli. 46 Mawu ve enu, eye wòbia be woana mɔnukpɔkpɔ ye yeatu xɔ na Yakob ƒe Mawu la.+ 47 Gake Salomo ye tu xɔ nɛ.+ 48 Ke Dziƒoʋĩtɔ la menɔa xɔ siwo wotsɔ asi tui la me o,+ abe ale si nyagblɔɖila la gblɔe ene be: 49 ‘Dziƒoe nye nye fiazikpui,+ eye anyigbae nye nye afɔɖodzinu.+ Yehowa* be, xɔ ka ƒomevie miebe yewoatu nam? Alo afi kae anye gbɔɖemeƒe nam? 50 Menye nye asie wɔ nu siawo katã oa?’+ 51 “Mi kɔlialiatɔ siwo ƒe dzi kple to tri,* mietsia tsitre ɖe gbɔgbɔ kɔkɔe la ŋu ɣesiaɣi; nu si mia tɔgbuiwo wɔ va yi la ke wɔm miawo hã miele.+ 52 Nyagblɔɖilawo dometɔ ka yomee mia tɔgbuiwo meti o?+ Ɛ̃, wowu ame siwo gblɔ ame dzɔdzɔe la ƒe vava ŋu nya ɖi,+ ke azɔ la, miawoe va zu ame siwo fia ame sia yome mɔ hewui,+ 53 evɔ miawoe wotsɔ Se la na to mawudɔlawo+ dzi hafi, gake mielé eme ɖe asi o.” 54 Ke esi wose nya siawo la, eku dzi na wo vevie,* eye woɖu aɖukli ɖe eŋu. 55 Ke eya la, esi gbɔgbɔ kɔkɔe yɔe fũu la, ekpɔ dziƒo gãa, eye wòkpɔ Mawu ƒe ŋutikɔkɔe kple Yesu wòle tsitre ɖe Mawu ƒe ɖusime,+ 56 eye wògblɔ be: “Kpɔ ɖa! Mekpɔ dziƒo nu ʋu, eye mekpɔ Amegbetɔvi+ la wòle tsitre ɖe Mawu ƒe ɖusime.”+ 57 Ale wodo ɣli sesĩe hetsɔ asi xe tome, eye wo katã wolũ ɖe edzi zi ɖeka. 58 Eyome wohee yi dua godo eye wofɔ kpewo nɔ eƒum.+ Ke ɖasefoawo+ ɖe woƒe awudziwuiwo da ɖe ɖekakpui aɖe si woyɔna be Saul ƒe afɔnu.+ 59 Esi wonɔ kpe ƒum Stefano la, eɖe kuku be: “Aƒetɔ Yesu, xɔ nye gbɔgbɔ la.” 60 Eye esi wòdze klo la, edo ɣli sesĩe be: “Yehowa,* mègabu nu vɔ̃ sia na wo o.”+ Esi wògblɔ esia vɔ la, edɔ alɔ̃ le ku me.\n^ Agate ŋu afia, “Isak wɔ nenema ke na Yakob, eye Yakob hã na ƒome wuieveawo.”\n^ Alo, “agblemenukuwo.”\n^ Alo, “wonyii.”\n^ Alo, “eɖoe be.”\n^ Alo, “Avɔgbadɔ.”\n^ Efia, ame siwo meɖe woƒe dzi ƒe boloyiwo ɖa o.


2 Mose 33 | Biblia Le Internet Dzi | Xexe Yeye Gɔmeɖeɖe\n2 Mose 33:1-23\nMawu ƒe mokanamenyawo (1-6)\nTakpegbadɔ la le asaɖa la godo (7-11)\nMose bia be yeakpɔ Yehowa ƒe ŋutikɔkɔe (12-23)\n33 Yehowa gagblɔ na Mose be: “Kplɔ ame siwo nèkplɔ tso Egipte-nyigba dzi la miayi anyigba si ŋu meka atam ɖo na Abraham, Isak kple Yakob be, ‘Wò dzidzimeviwo matsɔe ana’+ la dzi. 2 Madɔ mawudɔla aɖe ɖe ŋgɔwò,+ eye manya Kanaantɔwo, Amoritɔwo, Hititɔwo, Perizitɔwo, Hivitɔwo kple Yebusitɔwo ɖa.+ 3 Miyi anyigba si dzi notsi kple anyitsi le sisim le la dzi.+ Gake nyemanɔ mia dome ayi o, elabena dukɔ kɔlialiatɔ mienye,+ be magatsrɔ̃ mi ɖa keŋkeŋ le mɔa dzi o.”+ 4 Esi dukɔ la se nya vɔ̃ sia la, wode asi konyifafa me, eye wo dometɔ aɖeke meɖo atsyɔ̃ o. 5 Yehowa gagblɔ na Mose be: “Gblɔ na Israel-viwo be, ‘Dukɔ sẽdzime* mienye.+ Mate ŋu age ɖe mia dome atsrɔ̃ mi ɖa keŋkeŋ le aɖabaƒoƒo ɖeka me.+ Eya ta miɖe miaƒe atsyɔ̃ɖonuwo ɖi, ne makpɔ nu si mawɔ mi.’” 6 Eya ta Israel-viwo ɖe woƒe atsyɔ̃ɖonuwo ɖi tso ɣemaɣi le Horeb To la gbɔ. 7 Azɔ Mose yi ɖatu eƒe agbadɔ ɖe asaɖa la godo, le adzɔge tso asaɖa la gbɔ, eye wòyɔe be takpegbadɔ. Ne ame aɖe di be yeabia nu Yehowa la,+ edona yia takpegbadɔ si le asaɖaa godo la gbɔ. 8 Ne Mose yina agbadɔa me la, dukɔ blibo la katã tsona, eye wo dometɔ ɖe sia ɖe tɔna ɖe eƒe agbadɔ nu, eye wonɔa Mose yome kpɔm va se ɖe esime wòge ɖe agbadɔ la me. 9 Ne Mose nya ge ɖe agbadɔa me teti ko la, alilikpo dodo+ la ɖiɖina va nɔa agbadɔ la nu, eye Mawu ƒoa nu kple Mose.+ 10 Ne dukɔ la kpɔ alilikpo dodo la ɖiɖi va tɔ ɖe agbadɔa nu la, dukɔ blibo la katã tsona hedea ta agu, ame sia ame le eƒe agbadɔ nu. 11 Yehowa ƒoa nu kple Mose ŋkume kple ŋkume,+ abe ale si ko ame ƒoa nu kple ehavi ene. Ne etrɔ yina asaɖaa me la, eƒe subɔvi Yosua,+ Nun vi, si nye eƒe kpeɖeŋutɔ+ la, ya medzona le agbadɔ la me o. 12 Eye Mose gblɔ na Yehowa be: “Ègblɔ nam be, ‘Kplɔ dukɔ sia miayi,’ gake mèna menya ame si nèɖe kpe ɖe ŋunye la o. Ègblɔ hã be, ‘Menya wò kple wò ŋkɔ,* eye meve nuwò hã.’ 13 Meɖe kuku, ne ève nunye la, ekema na manya wò mɔwo,+ ale be manya wò, ne nàyi edzi ave nunye. Eye ɖo ŋui be wò amewoe dukɔ sia nye.”+ 14 Eya ta egblɔ be: “Nye ŋutɔ mayi kpli wò,+ eye mana gbɔdzɔe wò.”+ 15 Mose ɖo eŋu be: “Ne wò ŋutɔ màyi kpli mí o la, ekema mègana míaho le afi sia o. 16 Ne mèyi kpli mí o ɖe,+ aleke woawɔ anya be ève nunye, eye be ève nye kple wò dukɔ la nu? Ðe menye esiae ana nye kple wò dukɔ la míato vovo tso dukɔ bubu ɖe sia ɖe si le anyigba dzi la gbɔ oa?”+ 17 Yehowa gagblɔ na Mose be: “Mawɔ nya sia si gblɔm nèle la hã dzi, elabena meve nuwò, eye menya wò kple wò ŋkɔ.” 18 Eye Mose gblɔ be: “Meɖe kuku, na makpɔ wò ŋutikɔkɔe.” 19 Gake egblɔ be: “Mana nàkpɔ nye nyuiwɔwɔ katã teƒe, eye maɖe gbeƒã nye ŋkɔ Yehowa le ŋgɔwò;+ mave ame si nu medi be mave la nu, eye makpɔ nublanui na ame si medi be makpɔ nublanui na la.”+ 20 Eye wògblɔ kpee be: “Màte ŋu akpɔ nye ŋkume o, elabena ame aɖeke mate ŋu akpɔm aganɔ agbe o.” 21 Yehowa gagblɔ be: “Kpɔ ɖa, teƒe aɖe le gbɔnye afii; va tɔ ɖe agakpe la dzi. 22 Ne nye ŋutikɔkɔe tso eme va yina la, maɣla wò ɖe agado la me, eye matsɔ nye asi atsyɔ dziwò va se ɖe esime metso eme va yi. 23 Emegbe maɖe nye asi ɖa, eye àkpɔ yonyeme. Ke nye ŋkume ya, màte ŋu akpɔe o.”+\n^ Egɔmeɖeɖe tẽe, “kɔlialiatɔwo.”\n^ Alo, “Metia wò.”


Russia Dziɖuɖumegãwo Di Be Ʋɔnudrɔ̃ƒea Nana Ŋusẽ Yewo Yewoaɖo Asi Nyatakakadzraɖoƒe Xɔŋkɔ Aɖe Dzi—JW.ORG\nGBE BUBU Afrikaans Albanian Armenian Azerbaijani Azerbaijani (Cyrillic) Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Iloko Indonesian Italian Japanese Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Setswana Slovenian Spanish Swahili Swedish Tagalog Tsonga Turkish Ukrainian Xhosa Zulu\nRussia Dziɖuɖumegãwo Di Be Ʋɔnudrɔ̃ƒe Nana Ŋusẽ Yewo Yewoaɖo Asi Nyatakakadzraɖoƒe Xɔŋkɔ Aɖe Dzi\nST. PETERSBURG, Russia—Le August 7, 2013 dzi la, Tsentralniy Nutomeʋɔnudrɔ̃ƒe si le Tver-dua me tso nya me be woaɖo asi jw.org nyatakakadzraɖoƒe si dzi Biblia me nufiamewo nɔna la dzi le Russia-dukɔa me godoo. Tver-du sia le Moscow ƒe dziehe eye wòdidi tso egbɔ abe kilometa 160 ene.\nTogbɔ be ame akpe alafa geɖewo zãa jw.org le xexea me godoo, eye numekula geɖewo kpɔa ŋudzedze ɖe nyatakakadzraɖoƒe sia ŋu hã la, ʋɔnudrɔ̃ƒea de dziɖuɖua dzi eye wòbia be woaɖo asi nyatakakadzraɖoƒea dzi. Ʋɔnudrɔ̃ƒea mena nyanya Gbetakpɔxɔ Biblia Kple Trakt Habɔbɔ si le New York si tɔe nyatakakadzraɖoƒe sia nye loo alo se woƒe numenya aɖeke hafi tso nya me o. Yehowa Ðasefowo bia tso Tver Ʋɔnudrɔ̃ƒegã si be woagbugbɔ nya la adrɔ̃ na yewo. Woda nyadɔdrɔ̃ sia ɖe January 22, 2014 dzi.\nNe wogbe be yewomagbugbɔ nya la adrɔ̃ na wo o la, ke efia be woaxe mɔ ɖe nyatakakadzraɖoƒea nu le Russia-dukɔa me godoo. Esia awɔe be nyatakakadzraɖoƒea zazã nabɔ Yehowa Ðasefo 160,000 kple edzivɔ siwo le dukɔa me siwo zãnɛ edziedzi tsɔ srɔ̃a Biblia le woƒe mawusubɔsubɔwɔnawo me, le woƒe ƒomewo me kple wo ɖokuiwo si la siaa. Eye esia ana be woabu ame sia ame si ado boblo nyatakakadzraɖoƒe sia le Russia la hã be enye nu vlo wɔla. Gakpe ɖe eŋu la, esia awɔe be ame miliɔn 142 siwo le Russia-dukɔa me la hã magate ŋu azã jw.org nyatakakadzraɖoƒea, afi si woakpɔ Biblia me nufiamewo le femaxee la o. Xexemenunyalagã Yekaterina Elbakyan si nye mawusubɔsubɔnyawo ŋuti nunyala eye wòganye nufialagã le Dɔwɔwɔ Kple Hadomekadodowo Ƒe Suku le Moscow gblɔ tso jw.org nyatakakadzraɖoƒea ŋu be “nunana nyui aɖee wònye na ame sia ame si kua nu me tso mawusubɔsubɔnyawo ŋu. Nyatakaka gbogbo siwo gɔme sese le bɔbɔe la le edzi. Woɖe mawusubɔsubɔ kple agbe nyui nɔnɔ ƒe nya veviwo me le mɔ bɔbɔe nu. Ne èzã nyatakakadzraɖoƒe sia, ɖeko nàse le ɖokuiwò me abe Yehowa Ðasefo aɖee kpe wò va eƒe me ene.”\nAƒetɔ Grigory Martynov, si nye Yehowa Ðasefowo ƒe nyanuɖela le Russia, gblɔ le St. Petersburg be: “Dɔwɔnu nyui aɖee jw.org nyatakakadzraɖoƒea nye na míaƒe dukɔa me tɔ siwo di be yewoanya nu tso Biblia ŋu, eye nyatakakadzraɖoƒe sia medoa dunyahenyawo alo asitsanyawo ɖe ŋgɔ o. Míele mɔ kpɔm be Tver Ʋɔnudrɔ̃ƒegã akpɔ egbɔ be womaxe mɔ ɖe nyatakakadzraɖoƒe nyui sia nu le Russia o.”\nAƒetɔ J. R. Brown, si nye Yehowa Ðasefowo ƒe nyanuɖela le woƒe dɔwɔƒegã le New York, gblɔ be: “Amewo zãa jw.org nyatakakadzraɖoƒea tsɔ kua nu me eye ƒomewo le xexea me hã kpɔa nyatakaka ɖɔʋuwo le afi ma. Eɖea vi na amewo ale gbegbe be gbe sia gbe kloe la, ame 900,000 ʋunɛ dia nyatakaka ɖɔʋu siwo le gbegbɔgblɔ siwo wu 600 me. Asiɖoɖo nyatakakadzraɖoƒe sia dzi mele se nu o.”


Psalmowo 96 - Holy Bible [Ewe Bible 1913] - (Psa 96)\nMidzi ha yeye na Yehowa, mi anyigbawo katã, midzi ha na Yehowa!\nMidzi ha na Yehowa, mikafu eƒe ŋkɔ, eye miɖe gbe ƒã eƒe xɔname gbawotsyogbe!\nMixlẽ eƒe ŋutikɔkɔe fia le dukɔwo dome kple eƒe nukunuwo le anyigba dzi tɔwo katã dome!\nElabena Yehowa lolo, eye wòdze kafukafu ŋutɔ, ŋɔdzi le eŋu ƒo mawuwo kalã ta.\nElabena dukɔwo ƒe mawuwo katã nye nu dzodzrowo; ke Yehowa ye wɔ dziƒo.\nGãnyenye kple ŋutikɔkɔe le eŋku me, ŋusẽ kple atsyɔ̃ le eƒe kɔkɔeƒe la.\nMi dukɔwo ƒe ƒomeawo mitsɔ bubu kple ŋusẽ na Yehowa, mitsɔe na Yehowa!\nMitsɔ Yehowa ƒe ŋkɔ ƒe bubu nɛ, miɖo vɔsanuwo asi va eƒe xɔxɔnuwoe!\nMina atsyɔ̃ɖoɖo kɔkɔe me de ta agu de Yehowa ŋku me; anyigba wo katã, midzo nyanyanya!\nMigblɔ le dukɔwo dome be: Yehowa ye nye fia! Xexeame li ke, maʋã o. Àdrɔ̃ ʋɔnu dukɔwo ne eteƒe.\nDziƒo akpɔ dzidzɔ, anyigba atso aseye, eye atsiaƒu kple eme nuwo aɖe gbe;\nagble kple nusiwo katã le eme la, akpɔ dzidzɔ, emegbe avemetiwo katã atso aseye


“Mía Mawu Ƒe Nya Ya Nɔa Anyi Tegbee”—Yesaya 40:8 | Nusɔsrɔ̃\n“Gbe mumu ƒuna, seƒoƒo yrɔna, ke mía Mawu ƒe nya ya nɔa anyi tegbee.”—YES. 40:8.\nHADZIDZI: 95, 97\nALEKE WÒDZƆE BE BIBLIA GAKPƆTƆ LI . . .\ntogbɔ be gbe siwo amewo dona nɔ tɔtrɔm hã?\ntogbɔ be xexemedziɖuɖuwo he tɔtrɔ gãwo vɛ hã?\ntogbɔ be amewo tsi tsitre ɖe Biblia gɔme ɖeɖe ŋu hã?\n1, 2. (a) Ne ɖe Biblia meli o ɖe, aleke agbea anɔ na mí? (b) Nu kae hiã hafi Mawu ƒe Nyaa nate ŋu aɖe vi na mí?\nWÒ YA bu eŋu kpɔ ko be Biblia meli o. Aleke agbea anɔ na wò? Màkpɔ aɖaŋuɖoɖo aɖeke si ŋu kakaɖedzi le si afia mɔ wò le agbe me o. Màkpɔ ŋuɖoɖo nyui aɖeke na biabia siwo le asiwò ku ɖe Mawu, agbea kple etsɔme ŋu o. Eye mànya naneke tso ale si Yehowa wɔ nu kple amegbetɔwo le blema ŋu o.\n2 Dzidzɔtɔe la, menye nɔnɔme wɔnublanui ma mee míele o. Yehowa na eƒe Nya, Biblia la, mí. Eye eka ɖe edzi na mí be gbedeasi si le eme la anɔ anyi tegbee. Apostolo Petro he susu yi Yesaya 40:8 me nyawo dzi le eƒe agbalẽ gbãtɔa me. Togbɔ be menye Biblia bliboa ŋutɔ ŋue mawunyakpukpui ma ku ɖo tẽe o hã la, nya ma si tso Mawu ƒe gbɔgbɔ me la nye nyateƒe le Biblia me gbedeasia gome. (Xlẽ 1 Petro 1:24, 25.) Ke hã, ne Biblia le gbe si míese nyuie me ko hafi wòate ŋu aɖe vi na mí. Tso gbe aɖe gbe ke la, ame siwo lɔ̃ Mawu ƒe Nyaa kpɔ nya ma ƒe nyateƒenyenye dze sii. Togbɔ be menye ɣesiaɣie wònɔ bɔbɔe be woaɖe Biblia gɔme ɖe gbe bubu me le ƒe alafa siwo va yi me o hã la, ame aɖewo ku kutri vevie ɖe egɔme hena wòka amewo si. Woƒe didi vevi ma wɔ ɖeka kple Mawu ƒe lɔlɔ̃nu si nye be “woaɖe amewo katã ƒomevi, eye nyateƒe ƒe sidzedze vavãtɔ la nasu wo si.”—1 Tim. 2:3, 4.\n3. Nu kawo mee míadzro le nyati sia me? (Kpɔ nɔnɔmetata si le nyati sia ƒe gɔmedzedze.)\n3 Le nyati sia me la, míadzro ale si wòdzɔe be Mawu ƒe Nyaa kpɔtɔ li togbɔ be (1) gbe siwo amewo dona nɔ tɔtrɔm, (2) xexemedziɖuɖuwo ƒe ŋusẽkpɔkpɔ na dukɔwo va nɔ gbe bubuwo dom, eye (3) amewo tsi tsitre ɖe Biblia gɔme ɖeɖe ŋu gɔ̃ hã. Aleke numedzodzro sia aɖe vi na mí? Ana míagade asixɔxɔ Mawu ƒe Nyaa ŋu geɖe wu. Ana hã be míagalɔ̃ Yehowa Mawu, Ame si na Biblia mí be wòaɖe vi na mí la geɖe wu.—Mika 4:2; Rom. 15:4.\nGBE SIWO AMEWO DONA NƆ TƆTRƆM\n4. (a) Aleke gbe siwo amewo dona trɔna ne ƒewo va le yiyim? (b) Nu kae ɖee fia be mía Mawu la lɔ̃ ame ƒomevi ɖe sia ɖe metsɔ le gbe si wòdona me o, eye aleke esia na nèse le ɖokuiwò me?\n4 Ne ƒewo va le yiyim la, gbegbɔgblɔwo trɔna. Gɔmesese bubu kura va nɔa nyawo kple nyagbɔgblɔwo ŋu. Ðewohĩ, àde dzesii be gɔmesese si nɔ nya aɖewo ŋu le gbe si nèdona me la va trɔ. Nenema kee wòle le Hebrigbe kple Helagbe, siwo nye gbe siwo me woŋlɔ Biblia ƒe akpa gãtɔ ɖo hã gome. Hebrigbe kple Helagbe siwo wodona egbea la to vovo na esiwo wodona le Biblia ŋlɔɣiwo. Eya ta, ele be ame si di be yease Mawu ƒe Nyaa gɔme la naxlẽ esi gɔme woɖe—aleae wòle le ame siwo se Hebrigbe alo Helagbe siwo wodona egbea la gɔ̃ hã gome. Ame aɖewo susu be ele be yewoasrɔ̃ Hebrigbe kple Helagbe siwo wodona le blema la ale be yewoate ŋu axlẽ Biblia le gbe gbãtɔ siwo me woŋlɔe ɖo la me. Gake ɖewohĩ esia maɖe vi abe ale si wosusui ene o. * Dzidzɔtɔe la, woɖe Biblia bliboa alo eƒe akpa aɖewo gɔme ɖe gbegbɔgblɔ 3,000 kloe me. Eme kɔ ƒãa be, Yehowa di be yeƒe Nya la naɖe vi na amewo le “dukɔ sia dukɔ kple to sia to kple gbegbɔgblɔ sia gbegbɔgblɔ” me. (Xlẽ Nyaɖeɖefia 14:6.) Ðe esia mena mía Mawu lɔ̃ame si mekpɔa ame ŋkume o la ƒe nu ganyo ŋuwò ɖe edzi oa?—Dɔw. 10:34.\n5. Nu ka tae King James Version Biblia nye Biblia gɔmeɖeɖe aɖe si ɖe dzesi?\n5 Ale si gbegbɔgblɔwo nɔa tɔtrɔm ne ƒeawo va le yiyim la nye nyateƒe le gbe siwo me woɖe Biblia gɔme ɖo hã gome. Ne woɖe Biblia aɖe gɔme teti eye egɔmesese le bɔbɔe hã la, egɔmesese ate ŋu ava sesẽ na amewo le ƒe geɖe megbe. Na míatsɔ Biblia aɖe si gɔme woɖe ɖe Eŋlisigbe me la awɔ esia ƒe kpɔɖeŋu. Ƒe 1611 mee wota King James Version Biblia la zi gbãtɔ. Eva zu Eŋlisigbe me Biblia siwo de du wu la dometɔ ɖeka, eye eva kpɔ ŋusẽ ɖe ale si wodoa Eŋlisigbea dzi. * Ke hã, teƒe ʋɛ aɖewo koe Mawu ƒe ŋkɔ dze le le Biblia gɔmeɖeɖe sia me. Wozã Mawu ƒe ŋkɔ “Yehowa” le teƒe ʋɛ aɖewo, eye le teƒe bubu siwo Mawu ƒe ŋkɔa dze le le Hebri Ŋɔŋlɔawo me la, wozã dzesideŋkɔ “AƑETƆ” si woŋlɔ kple ŋɔŋlɔdzesi gãwo. Le Biblia gɔmeɖeɖe sia ƒe tata siwo va do emegbe me la, wozã dzesideŋkɔ “AƑETƆ” si woŋlɔ kple ŋɔŋlɔdzesi gãwo la le Kristotɔwo Ƒe Hela Ŋɔŋlɔawo ƒe mawunyakpukpui aɖewo hã me. Le mɔ sia nu la, King James Version Biblia ɖo kpe edzi be Mawu ƒe ŋkɔa dze le Biblia ƒe akpa si woyɔna be Nubabla Yeye la me.\n6. Nu ka tae míedea asixɔxɔ Xexe Yeye Gɔmeɖeɖe Biblia ŋu?\n6 Esi woɖe King James Version Biblia ɖe go teti la, egɔmesese nɔ bɔbɔe. Gake le ƒe alafa aɖewo megbe la, nya siwo wozã le eme la va zu nya xoxo siwo amewo megazãna egbea o, eye esia wɔe be womegatea ŋu sea egɔme bɔbɔe o. Alea kee wòle le Biblia gɔmeɖeɖe xoxotɔ siwo le gbe bubuwo me hã gome. Le esia ta, ɖe medzɔa dzi na mí ŋutɔ be Ŋɔŋlɔ Kɔkɔeawo—Xexe Yeye Gɔmeɖeɖe Biblia, si ƒe nyagbewo sɔ ɖe ale si amewo ƒoa nui egbea nu la su mía si oa? Xexe Yeye Gɔmeɖeɖe Biblia bliboa alo eƒe akpa aɖewo le gbegbɔgblɔ siwo wu 150 me, si wɔe be anyigbadzinɔlawo dometɔ akpa gãtɔ ate ŋu axlẽe le wo degbe me. Ale si emenyawo me kɔ la wɔnɛ be gbedeasi si le Mawu ƒe Nyaa me la wɔa dɔ ɖe mía dzi. (Ps. 119:97) Azɔ hã, nu si na be Xexe Yeye Gɔmeɖeɖe Biblia le etɔxɛ ye nye be Mawu ƒe ŋkɔa dze le teƒe siwo wòdze be wòanɔ le Ŋɔŋlɔawo me.\nGBE SI AME AKPA GÃTƆ DONA\n7, 8. (a) Nu ka tae Yudatɔ siwo nɔ anyi le ƒe alafa etɔ̃lia Do Ŋgɔ Na Yesu (D.Y.) me la dometɔ geɖe megatea ŋu va sea Hebri Ŋɔŋlɔawo gɔme o? (b) Nu kae nye Helagbe me Septuagint (alo Septante) la?\n7 Xexemedziɖuɖuwo ƒe ŋusẽkpɔkpɔ ɖe dukɔwo dzi hã kpɔa ŋusẽ ɖe gbe si ame akpa gãtɔ dona dzi ɣeaɖewoɣi. Aleke Mawu kpɔ egbɔ be yeƒe Nyaa gakpɔtɔ nɔ gbe si me amewo ate ŋu axlẽe le ahase egɔme la me? Nane si dzɔ le blema la kpe ɖe mía ŋu míekpɔ ŋuɖoɖo na nya sia. Israel-viwo, alo Yudatɔwoe ŋlɔ Biblia-gbalẽ 39 gbãtɔawo. Woawoe “wotsɔ Mawu ƒe nya kɔkɔeawo de asi na” gbã. (Rom. 3:1, 2) Ke hã, kaka ƒe alafa etɔ̃lia Do Ŋgɔ Na Yesu (D.Y.) naɖo la, Yudatɔ geɖewo megatea ŋu sea Hebrigbea gɔme o. Nu ka tae? Nu si tae nye be Aleksanda Gãtɔ keke Hela Fiaɖuƒea ɖe enu esime wòɖu dukɔ geɖewo dzi. (Dan. 8:5-7, 20, 21) Esi eƒe fiaɖuƒea nɔ ta kekem la, Helagbea va zu gbe si ame akpa gãtɔ, siwo dome Yudatɔ siwo kaka ɖe fiaɖuƒea ƒe teƒeteƒewo hã le la dona. Gake esi Yudatɔ geɖe va nɔ Helagbea dom la, eva nɔ sesẽm na wo dometɔ akpa gãtɔ be woase Hebri Ŋɔŋlɔawo gɔme. Nu kae woawɔ atsɔ akpɔ kuxi sia gbɔ?\n8 Kaka ƒe alafa etɔ̃lia D.Y. ƒe domedome naɖo la, woɖe Biblia-gbalẽ atɔ̃ gbãtɔwo gɔme tso Hebrigbe me yi Helagbe me. Wova wu Hebri Ŋɔŋlɔawo ƒe akpa susɔea gɔme ɖeɖe nu le ƒe alafa evelia D.Y. me. Wova yɔ Biblia-gbalẽ siwo gɔme woɖe ɖe Helagbe me la ƒe babla bliboa be Septuagint (alo Septante). Septuagint lae nye Hebri Ŋɔŋlɔ bliboa ƒe gɔmeɖeɖe gbãtɔ.\n9. (a) Aleke Septuagint la kple Biblia gɔmeɖeɖe xoxo bubuwo ɖe vi na Mawu ƒe Nyaa xlẽlawo? (b) Hebri Ŋɔŋlɔawo ƒe akpa kae léa dzi na wò wu?\n9 Septuagint la na wònɔ bɔbɔe na Yudatɔ Helagbedolawo kple ame bubuwo be woaxlẽ Hebri Ŋɔŋlɔawo. Wò ya bu ale si gbegbe wòadzɔ dzi na wo be woase Mawu ƒe Nyaa alo axlẽe le gbe si wose nyuie la me ŋu kpɔ! Ɣeyiɣi aɖe megbe la, wova ɖe Biblia ƒe akpa aɖewo gɔme ɖe gbe bubu siwo ame geɖe dona, abe Siriagbe, Gotik-gbe kple Latingbe ene me. Esi wòva nɔ bɔbɔe na amewo be woaxlẽ Ŋɔŋlɔ Kɔkɔeawo le gbe si gɔme wose nyuie me la, ɖikeke mele eme o be eƒe akpa aɖewo anya lé dzi na wo etɔxɛe, abe ale si ko wòle le míawo hã gome egbea ene. (Xlẽ Psalmo 119:162-165.) Vavãe, togbɔ be tɔtrɔwo va le gbe siwo ame akpa gãtɔ dona gome hã la, Mawu ƒe Nya la nu meyi o.\nWOTSI TSITRE ÐE BIBLIA GƆME ÐEÐE DƆA ŊU\n10. Nu ka tae ame akpa gãtɔ metea ŋu xlẽa Biblia le John Wycliffe ƒe ŋkekea me o?\n10 Ɣeaɖewoɣi va yi la, ŋusẽtɔwo dze agbagba ɖe sia ɖe be yewoaxe mɔ na dukɔmeviwo be woagaxlẽ Biblia o. Ke hã, Mawu vɔ̃lawo ku kutri vevie be yewoana mɔnukpɔkpɔ nasu amewo si woaxlẽ Biblia. Le kpɔɖeŋu me, bu nu si John Wycliffe si nye mawunyaŋutinunyala aɖe si nɔ anyi le ƒe alafa 14 lia me wɔ ŋu kpɔ. Exɔe se vevie be ele be mɔnukpɔkpɔ nasu ame sia ame si wòaxlẽ Mawu ƒe Nyaa. Gake le eƒe ŋkekea me la, England dukɔa me tɔ akpa gãtɔ mese Biblia me gbedeasia le wo degbe me kpɔ o. Susu ka tae? Ðekae nye be esi wònye be ɖe wogbugbɔ ŋlɔa Biblia kple asi ɣemaɣi ta la, exɔa asi ŋutɔ, eya ta menɔ ame geɖe si o. Azɔ hã, ame akpa gãtɔ menya agbalẽ o. Ele eme be woate ŋu ase emenya aɖewo ne woxlẽe wose le sɔleme ya. Ke hã, kakaɖedzi meli be wosea nya si wose la gɔme o. Nu ka tae? Nu si tae nye be Biblia si dzi Sɔlemehaa da asi ɖo be woazãe nye Vulgate Biblia si le Latingbe me. Ke hã, le ƒe alafa 5 lia va ɖo ƒe alafa 15 lia me la, ame akpa gãtɔ megase Latingbe o! Aleke woawɔ be nya vevi siwo le Biblia me la naɖe vi na amewo?—Lod. 2:1-5.\nJohn Wycliffe kple ame bubuwo di vevie be Mawu ƒe Nyaa nasu ame sia ame si. Didi ma kee le wò hã mewòa? (Kpɔ memama 11)\n11. Akpa vevi kae Wycliffe Ƒe Biblia wɔ?\n11 Le ƒe 1382 me la, John Wycliffe kple ame bubuwo ɖe Biblia gɔme ɖe Eŋlisigbe me. Le ɣeyiɣi kpui aɖe ko me la, Wycliffe Ƒe Biblia va nye esi ŋu dɔ eyomedzelawo wɔna vevie. Esi mawunyakakala siwo woyɔna be Lollard-wo di vevie be Mawu ƒe Nyaa natsi susu kple dzi me na amewo ta la, wotoa afɔ tso kɔƒe me yi kɔƒe me yia amewo gbɔ le England dukɔ bliboa me. Zi geɖe la, Lollard-wo xlẽa Wycliffe Ƒe Biblia ƒe akpa aɖewo na ame siwo ŋu woke ɖo, eye wotsɔa Biblia la me nya aɖewo siwo woŋlɔ ɖe agbalẽ dzi la naa wo. Agbagba siwo wodze la wɔ akpa vevi aɖe ŋutɔ, elabena ewɔe be ame geɖe gava tsɔ ɖe le Mawu ƒe Nya la me.\n12. Aleke sɔlemehakplɔlawo wɔ nu ɖe Wycliffe kple eyomedzelawo ŋui?\n12 Aleke sɔlemehakplɔlawo wɔ nui? Wolé fu Wycliffe, eƒe Biblia kple eyomedzelawo. Sɔlemehaa ƒe tatɔwo tsi tsitre ɖe Lollard-wo ŋu vevie, eye wodze agbagba di Wycliffe Ƒe Biblia geɖe ale si nu woate ŋui hegblẽ esiwo katã ŋu woke ɖo la dome. Le Wycliffe ƒe ku megbe gɔ̃ hã la, wotso enu be enye nudadafiala. Gake manya wɔ be woahe to na ame si megale agbe o. Eya ta, sɔlemehakplɔlawo na woho Wycliffe ƒe ƒuwo hetɔ dzo wo eye wokɔ afia ɖe Swift tɔsisi la me. Ke hã, ame geɖe di be yewoaxlẽ Mawu ƒe Nya la ase egɔme, eye Sɔlemeha la mete ŋu xe mɔ ɖe esia nu o. Le ƒe alafa siwo kplɔe ɖo me la, ame geɖe siwo le Europa kple xexea ƒe teƒe bubuwo la va nɔ Biblia gɔme ɖem henɔ etam ɖe gbe siwo ame geɖe dona la me.\n“AME SI FIAA NU WÒ BE WÒAÐE VI NA WÒ”\n13. Nu ka dzie míeka ɖo, eye aleke esia doa ŋusẽ míaƒe xɔse?\n13 Mawu ƒe gbɔgbɔe ʋã amewo woŋlɔ Biblia. Gake esia mefia be Septuagint la, Wycliffe Ƒe Biblia, King James Version Biblia alo Biblia gɔmeɖeɖe bubuwo gɔme ɖeɖe tso Mawu ƒe gbɔgbɔ me o. Ke hã, ne míedzro ŋutinyaa me kpɔ ale si wòdzɔe be wote ŋu ɖe Biblia mawo kple bubu geɖewo gɔme la, míakpɔe kɔtɛ be Yehowa ƒe Nya la nɔa anyi tegbee abe ale si wòdo ŋugbee ene. Ðe esia medoa ŋusẽ wò xɔse eye wònana nèkana ɖe edzi be Yehowa ƒe ŋugbedodo bubuawo katã ava eme nenema ke oa?—Yos. 23:14.\n14. Aleke Mawu ƒe Nya la nana míegava lɔ̃a eyama geɖe wu?\n14 Ne míedzro ŋutinyaa me hekpɔ ale si wòdzɔe be Biblia gakpɔtɔ li esi ƒeawo va nɔ yiyim la, esia doa ŋusẽ míaƒe xɔse eye wònana be míaƒe lɔlɔ̃ na Yehowa nu gasẽna ɖe edzi. * Nu ka tae Yehowa na eƒe Nya, Biblia la, mí ɖo? Eye nu ka tae wòdo ŋugbe be yeakpɔ eta? Esi wòlɔ̃ mí eye wòdi be yeafia nu mí be wòaɖe vi na mí tae. (Xlẽ Yesaya 48:17, 18.) Esia ʋãa mí be míawo hã míalɔ̃ Yehowa ahawɔ eƒe sewo dzi.—1 Yoh. 4:19; 5:3.\n15. Nu ka mee míadzro le nyati si kplɔ esia ɖo me?\n15 Esi míedea asixɔxɔ gã Mawu ƒe Nyaa ŋu ta la, eme kɔ ƒãa be míadi be wòaɖe vi na mí bliboe. Nu kae míawɔ be Biblia xexlẽ naɖe vi na mí geɖe wu? Nu kae akpe ɖe mía ŋu be míahe amewo ƒe susu ayi Biblia dzi le gbeadzisubɔsubɔdɔa me? Aleke ame siwo fiaa nu le kplɔ̃ta la awɔ be woazã Ŋɔŋlɔawo nyuie wu ne wole nu fiam? Míakpɔ biabia mawo ƒe ŋuɖoɖowo le nyati si kplɔ esia ɖo me.\n^ mm. 4 Kpɔ nyati si nye “Ðe Wòle Be Nàsrɔ̃ Hebrigbe Kple Helagbea?” si dze le November 1, 2009, ƒe Gbetakpɔxɔ me.\n^ mm. 5 Eŋlisigbe me adagana aɖewo siwo amewo nya nyuie la tso King James Version Biblia me. Eƒe kpɔɖeŋu aɖewoe nye: “ebɔbɔ hetsyɔ mo anyi,” “ayi si le nye aɖu ŋu,” kple “mitrɔ miaƒe dzi ƒo ɖe” eŋkume.—4 Mose 22:31; Hiob 19:20, etenuŋɔŋlɔ; Ps. 62:8.\n^ mm. 14 Kpɔ aɖaka si nye “ Wò Ŋutɔ Va Kpɔe Ða!”\nWò Ŋutɔ Va Kpɔe Ða!\nLe April 3, 2017, dzi la, woʋu Biblia xoxowo ƒe nudzraɖoƒe aɖe nu le míaƒe dɔwɔƒegã si le Warwick, New York, le Amerika. Wona ŋkɔ teƒe si woɖo ɖi koŋ na Bibliawo ɖeɖe fia le nudzraɖoƒea be “Biblia La Kple Mawu Ƒe Ŋkɔ.” Tsɔ kpe ɖe eŋu la, Biblia xoxo siwo megabɔ o kple blemanu siwo do ƒome kple Biblia la hã le nudzraɖoƒe yeye sia, eye woɖɔa li wo le ɣleti ʋɛ aɖewo megbe. Míele kpewòm be nàɖi tsa ava kpɔ Biblia ƒe nudzraɖoƒea kple nudzraɖoƒe bubu siwo le míaƒe dɔwɔƒegãa. Míeɖe kuku, yi www.jw.org be nàna míanya nu tso wò tsaɖiɖia ŋu do ŋgɔ. Yi afi si nye MÍA ŊU NYAWO > ALƆDZEDƆWƆƑEWO KPLE TSAÐIÐI.